Kome ne odgovara da se ubistvo Olivera Ivanovića razreši? Tišina na RTS i 4 godine klimave istrage govore sve | Blok vesti\nHome Magazin Kome ne odgovara da se ubistvo Olivera Ivanovića razreši? Tišina na RTS...\nBratanac Olivera Ivanovića, Aleksandar Ivanović, je danas, na četvrtu godišnjicu od ubistva Olivera Ivanovića, za N1 rekao da – sama činjenjica da se okupljamo 4 godine nakon ubistva dovoljno govori do da se ta istraga do sada nije vodila onako kako kako je moralo to da se odradi.\n– Jasno je da postoje opstrukcije i da mnogima ne odgovara da se pitanje Oliverovog ubistva razrešava sada. Zato i mnogi mediji tu temu obrađuju na potpuno drugi način. Sa RTS-a kao Javnog servisa za ove 4 godine nijedan član porodice nije dobio priliku da tamo gostuje i da objasnimo mi naše dileme i da prosto čuju našu stranu – rekao je Aleksandar Ivanović.\nHronologija jednog zločina bez epiloga\nNešto posle 8 časova u utorak, 16. januara 2018. lider Građanske inicijative “Sloboda, demokratija, pravda”, Oliver Ivanović, ubijen je sa šest hitaca u leđa ispred stranačkih prostorija u ulici Sutjeska u severnom delu Kosovske Mitrovice.\nDa je Ivanović ubijen sa šest hitaca od kojih su četiri rane bile prostrelne, a dva metka ostala u telu, saopštio je na dan ubistva, direktor KBC, Milan Ivanović.\nMeđutim, obdukcijski nalaz kosovskog Instituta za sudsku medicinu navodne optužnice koju su ekskluzivno objavili kosovski mediji decembra 2019, navodi da je Ivanović ustreljen sa 5 metaka.\nNa dan ubistva, u ulici Vojvode Putnika u Kosovskoj Mitrovici, pronađeno je zapaljeno putničko vozilo za koje Kosovska policija veruje da ima veze sa ubistvom Ivanovića. Vozilo nije imalo registarske oznake, ali su iz KP saopštili da ima dovoljno informacija kako bi se utvrdilo poreklo i vlasništvo vozila.\nOsnovno tužilaštvo u Mitrovici saopštilo je da su dva tužioca zadužena za slučaj ubistva Ivanovića, Nijazi Redža i Jova Radović.\nDan nakon ubistva, kosovsko Ministarstvo pravde primilo je zvaničan zahtev srpske ministarke pravde, Nele Kuburović, za uključivanje Srbije u istragu, međutim njen kosovski kolega, Abeljard Tahiri, odbacio je mogućnost da vlasti u Beogradu budu deo istrage.\nPrve detalje istrage Kosovska policija je saopštila 17. januara – na Ivanovića je pucano oružjem kalibra 9X19 milimetara sa, veruje se, prigušivačem. Tada je saopšteno i da je „ispitano više svedoka“ kao i da su preuzeti snimci nadzornih kamera.\nIvanović je sahranjen 18. januara u Aleji zaslužnih građana u Beogradu.\nParalelno sa istragom kosovskih istražnih organa, pokrenut je i predistražni postupak Tužilaštva za organizovani kriminal u Beogradu.\nSrpska policija je i prva saopštila informacije o vlasniku automobila koji je pronađen zapaljen u blizini mesta ubistva Ivanovića – radilo se o vozilu koje je pripadalo preminulom Srbinu iz Austrije, a koje je više puta prodavano.\nKasnije istog dana, 18. januara, Kosovska policija saopštava da je identifikovala broj šasije zapaljenog automobila i dodaje da je došla do podataka kome je automobil prodat 2017. godine.\nNekoliko dana nakon ubistva, 20. januara, predsednik Srbije, Aleksandar Vučić, posetio je Kosovo i položio venac na mesto ubistva Ivanovića. Tom prilikom najavio je „borbu protiv kriminala i korupcije u sopstvenim redovima“.\nPočetkom februara razmenjena je prva dokumentacija po zamolnici Ministarstva pravde Srbije između mitrovičkog Osnovnog tužilaštva i beogradskog Tužilaštva za organizovani kriminal. Dokumentacija je sadržala obdukcioni nalaz i zapisnik sa uviđaja, saopštilo je srpsko ministarstvo, dok je iz kosovskog pristigla informacija da je pored navedenog, dokumentacija sadržala i balistički nalaz i izveštaj i fotografije s lica mesta.\nDo prvog hapšenja u vezi sa slučajem došlo je 11. februara, kada su u Severnoj Mitrovici uhapšena dva policajca Kosovske policije – D. M. (1970) i Ž. J. (1970). Oni su bili osumnjičeni da su na dan ubistva Olivera Ivanovića manipulisali dokazima time što su sa lica mesta uzeli čauru. Osnovno tužilaštvo u Mitrovici je tražilo njihov pritvor, ali je Osnovni sud u Mitrovici taj zahtev odbio. Na ovu odluku suda, tužilaštvo je uložilo žalbu, ali su iz suda naveli da snimak sa sigurnosnih kamera ne dokazuje da su policajci koji su se prvi našli na licu mesta manipulisali dokazima i da istragu treba nastaviti, ali da osumnjičeni imaju pravo da se brane sa slobode.\nTužilac Osnovnog tužilaštva u Mitrovici, Šućuri Sulja s druge strane, tvrdio je da snimak pokazuje da su policajci uzeli čauru sa lica mesta i „sve vreme bili na telefonu s nekim“.\nDvojica policajaca međutim, koja su nakon hapšenja suspendovana, na posao su vraćena u julu, ali će D. M. ponovo biti uhapšen novembra 2018, da bi se potom, godinu dana nakon toga, obojica osumnjičenih našli na optužnici Specijalnog tužilaštva Kosova.\nPrvu dokumentaciju u vezi sa istragom Ivanovića, srpsko Tužilaštvo za organizovani kriminal i Ministarstvo pravde prosledili su kancelariji EULEX-a 14. februara. Informacije o prosleđenim dokumentima bile su šture, srpsko ministarstvo je prištinskim organima prosledilo „podatke i obaveštenja koja se odnose na istragu ubistva Ivanovića, a koje je to tužilaštvo prikupilo u saradnji sa nadležnim organima u Srbiji, u cilјu otkrivanja počinioca“.\nMarta 2018. istragu o ubistvu Ivanovića od Osnovnog tužilaštva u Mitrovici je preuzelo prištinsko Specijalno tužilaštvo zbog „složenosti slučaja“. Slučaj je preuzeo tužilac Sulj Hodža.\nUprkos obostranim optužbama zbog nesaradnje i nedostavljanja tražene dokumentacije od strane srpskih i kosovskih istražnih organa, Kosovska policija i Policija Srbije sastali su se početkom jula 2018. posredstvom EULEX-a sa namerom da dođe do povećanja „razmene informacija i saradnje između policijskih službi u istrazi ubistva Olivera Ivanovića“.\nKrajem septembra 2018. kosovsko Specijalno tužilaštvo je ispitalo crnogorskog državljanina, Maria Miloševića, u vezi sa ubistvom Ivanovića. Kako je pojasnio tužilac Sulj Hodža, „Milošević je saslušan u sklopu prikupljanja dokaza, a ne kao okrivljeni“. Kako su kosovski i crnogorski mediji naveli, Milošević je priznao da je poznavao Ivanovića, ali je negirao da je imao bilo šta sa njegovim ubistvom. Milošević je inače sredinom 2018. uhapšen u Prištini po poternici podgoričkog INTERPOL-a zbog sumnje da je zajedno sa Igorom Mašanovićem i Vukanom Vujačićem učestvovao u ubistvu Cetinjanina, Radomira Đuričkovića, pre dve godine.\nSpecijalne jedinice Kosovske policije rano ujutru, 23. novembra 2018. u severnom delu Kosovske Mitrovice sprovele su akciju hapšenja osumnjičenih u slučaju ubistva Olivera Ivanovića. Uhapšeni su pripadnici Kosovske policije Dragiša Marković (1970) i Nedeljko Spasojević (1976), kao i Marko Rošić (1993). Četvrti osumnjičeni, Milan Radoičić, potpredsednik Srpske liste, izbegao je hapšenje tog jutra.\nSpecijalni tužilac Sulj Hodža tada je najavio da postoje dokazi za hapšenje još dve osobe u vezi sa ovim slučajem.\nHodža je tog dana takođe otkrio da je Specijalno tužilaštvo “saslušalo preko 40 svedoka uglavnom sa Severa” u istrazi ovog slučaja.\nKosovska policija istog dana se oglasila sa detaljima i fotografijama zaplenjenog materijala tokom akcije hapšenja osumnjičenih: Automatska puška AK47 sa četiri šaržera i 106 metaka, ručna bomba, tri metka kalibra 7,62 mm, gumena palica, 76 grama supstance za koju se sumnja da je narkotik, bez preciziranja koja supstanca je u pitanju, dokumenta.\nIstog dana, tada opozicioni lider Saša Janković otkrio je da je dan ranije u prostorijama srpskog Tužilaštva za organizovani kriminal, po zamolnici suda u Prištini dao izjavu u svojstvu svedoka u istrazi ubistva Olivera Ivanovića.\nPrema njegovim rečima, prištinsko pravosuđe tražilo je da svedoči zato što je došlo u posed njegovih razgovora s Ivanovićem, u kojima je lider PSG-a razgovore više puta završavao rečima da je život Ivanovića u opasnosti, i da treba da „pazi na sebe i svoju porodicu“.\nOsnovni sud u Prištini 24. novembra 2018. odredio je jednomesečni pritvor trojici uhapšenih Srba, Markoviću će pritvor biti ukinut februara 2019. dok su Rošić i Spasojević i dalje u pritvoru (kojima se priključio kasnije i Rade Basara).\nSpasojevića, istražitelja u policiji na Severu Kosova, tužilaštvo sumnjiči da je pomogao izvršiocu pre ali i posle učinjenog krivičnog dela, tako što mu je olakšao da pobegne sa lica mesta službenim vozilom policije. Po objavljivanju vesti o optužnici, saopšteno je da se Spasojeviću na teret stavljaju dela „zloupotreba službenog položaja ili ovlašćenja“ i „pomoć u izvršenju krivičnog dela teškog ubistva“.\nRošić je bio pod istragom zbog parčeta papira pronađenog u Ivanovićem džepu u kom je napisan registarski broj džipa u vlasništvu Rošićeve porodice, svedočenja Ivanovićevog brata da ga je Rošić nakon ubistva navodno pratio, kao i fotografija vozila u telefonu pokojnog Ivanovića. Prema detaljima optužnice podignute godinu dana kasnije, Rošić se sumnjiči za pružanje „pomoći u izvršenju krivičnog dela teškog ubistva“\nZa Markovića, takođe policajca sa Severa Kosova, veruje se da je sa lica mesta prenosio podatke jednom policijskom službeniku u Srbiji. Optužnica ga tereti da je odavao službenu tajnu i da nije vršio službenu dužnost i da je manipulisao dokazima na mestu ubistva.\nMilan Radoičić pobegao sa Kosova\n„Nisam bio najbliži prijatelj sa Oliverom Ivanovićem, ali nisam ubica i nikakve veze sa ubistvom nemam“, oglasio se potpredsednik Srpske liste, Milan Radoičić, 25. novembra 2018. i poručio da se neće predati kosovskim organima, te da je akcija hapšenja za cilj imala njegovu likvidaciju.\nSekretarica ubijenog Ivanovića, Silvana Arsović, privedena je 26. novembra i po treći put ispitana u vezi sa nadzornim kamerama „osumnjičena da je pomagala u izvršenju ubistva“. Određen joj je 48 časovni pritvor, međutim već sutradan je puštena na slobodu.\nSaslušan je i Milan Radoičić istog dana ali u Beogradu, na nalog srpskog tužilaštva.\nPredsednik Srbije, Aleksandar Vučić, kasnije tog dana saopštio je da je Radoičić sam hteo da ide na poligrafsko testiranje, da je prošao poligraf, te da Radoičić „ne samo da nije ubio Ivanovića, nego nije učestvovao ni u organizaciji, logistici, pomaganju, podstrekivanju“.\nVučić je otkrio i da je Radoičić ispitan neformalno od strane Kosovske policije još 21. februara prošle godine u Kosovskoj Mitrovici.\nSutradan, 27. novembra, oglasila se i ministarka pravde Srbije, Nela Kuburović, koja je izjavila da su prištinski organi odbili da zajednički sa Beogradom sprovode istražne radnje ali i EULEX. Dodala je i to da Priština nije odgovorila na sve zamolnice koje su, prema njenim rečima, još u februaru mesecu upućene.\nS druge strane, 4. decembra kosovsko tužilaštvo optužilo je Srbiju da nije pružila odgovore u vezi sa IMEI (International Mobile Equipment Identity), SMS, kartografiji i ulascima i izlascima iz brojeva telefona koje je koristio pokojni Ivanović.\nKosovsko tužilaštvo je negiralo navode ministarke pravde Srbije da su institucije Kosova odbile da izvrše istražne radnje zajedno s Beogradom.\nSrpska strana je od Kosova zatražila i dobila čaure s lica mesta, ali kosovsko tužilaštvo još nije dobilo izveštaj o njihovom veštačenju, tvrde.\nDodali su i to da je policija Srbije ispitivala osumnjičenog Milana Radoičića bez zahteva kosovskog tužilaštva i pored činjenice da su na sastancima predstavnika Policije Kosova i Srbije, predstavnici Srbije kazali da ne poznaju Radoičića sa obrazloženjem da je državljanin Kosova.\nZapisnik o saslušanju pod oznakom tajnosti\nKrajem decembra, Tužilaštvo za organizovani kriminal Srbije, po čijem je nalogu saslušan Milan Radoičić, odbilo je da novinarima KRIK-a dostavi zapisnik o saslušanju navodeći da je policija na dokument stavila oznaku tajnosti.\nMinistarka pravde, Nela Kuburović saopštila je 9. januara da je ovo ministarstvo prosledilo Prištini na njihov zahtev, detaljan izveštaj i zapisnike sa saslušanja u vezi sa ubistvom Olivera Ivanovića.\nKosovski specijalni tužilac, Sulj Hodža, demantovao je Kuburović istog dana, navevši da su srpske vlasti kosovskim prosledile zapisnik samo jednog saslušanja supruge Ivanovića, Milene Popović koji je, kako je naveo, dostavljen još decembra.\nHodža je izjavio i da Srbija nije pružila Kosovu druge podatke o ovom pitanju, iako je kosovska strana podnela takav zahtev.\nMilena Popović sutradan je pozvala Hodžu da dođe u Beograd sa “čitavom svojom ekipom” i da je zajedno sa srpskim istražnim organima ponovo “po, eto, četvrti put ispitaju”.\nSrbija je 9. januara odgovorila na osam zahteva za pravnu saradnju Specijalnog tužilaštva u Prištini, dok su Beogradu dostavljeni samo „klonovi plastičnih čaura“ sa lica mesta ubistva Olivera Ivanovića koji su „nedovoljno dobri“ kako bi srpsko Tužilaštvo za organizovani kriminal moglo da potvrdi ili otkloni sumnje o vrsti oružja koje je korišćeno pri ubistvu Olivera Ivanovića, dva dana kasnije rečeno je na konferenciji za novinare u Beogradu.\nFotografije sa kamera koje nisu radile\nU međuvremenu, 15. januara u javnosti su se pojavile fotografije sa nadzornih kamera za koje se već godinu dana tvrdi da su u vreme ubistva bile isključene. Specijalni kosovski tužilac, objasnio je da su fotografije autentične, da su nastale nakon ubistva, ali da ne zna kako su se našle u novinama.\nKosovsko tužilaštvo saopštilo je 18. januara da su dobili nekoliko odgovora na pitanja koja su bila upućena nadležnim organima Srbije u vezi sa istragom ubistva Ivanovića, ali i da nije dostavljen listing sa Ivanovićevog telefona.\nNa zahtev kosovskog tužilaštva, 21. januara izdat je nalog za hapšenje Radoičića, a kako je još tada izjavio tužilac Hodža, izdavanje međunarodne poternice trebalo je da usledi ubrzo.\nOsim što se sumnjiči da je uključen u ubistvo Ivanovića, protiv potpredsednika Srpske liste Milana Radoičića podneta je i krivična prijava za organizovani kriminal i trgovinu narkoticima, saopštio je 15. februara specijalni kosovski tužilac Hodža.\nSamo nedelju dana nakon toga, 22. februara saopšteno je da je protiv trojice osumnjičenih, Radoičića, Spasojevića i Rošića istraga proširena na još osam krivičnih dela među kojima su organizovani kriminal, krijumčarenje droge, teško ubistvo, napad na osoblje UN i nanošenje teških telesnih povreda.\nU predlogu za određivanje pritvora stoji i da su njih trojica delovali kao organizovana kriminalna grupa od 2011., da su pod kontrolom držali firme na severnom delu Kosova i da su vršili kontrolu nad političkim subjektima u tom delu, rekli su advokati Rošića i Spasojevića.\nIstog dana, ukinut je pritvor Dragiši Markoviću, jednom od osumnjičenih za učestvovanje u ubistvu Ivanovića, uz obavezu da se redovno javlja policijskoj stanici.\nZamenu mere kućnog pritvora sa obaveznim redovnim javljanjem policijskoj stanici za osumnjičenog Markovića, kako su prištinski mediji preneli, zatražilo je tužilaštvo zbog nedostataka novih dokaza.\nU intervjuu za nedeljnik NIN, objavljenom početkom aprila, specijalni tužilac Hodža je saopštio novi detalj u istrazi. Pored poznatih osumnjičenih, akteri negativne medijske kampanje protiv Ivanovića, koja je prethodila kosovskim lokalnim izborima na jesen 2017., takođe su deo istrage kosovskih pravosudnih organa, otkrio je Hodža.\nProširenje istrage protiv Zvonka Veselinovića\nTužilaštvo Kosova je 12. aprila donelo rešenje o proširenju istrage protiv Zvonka Veselinovića i Milana Mihailovića, a oni se sumnjiče za učešće u organizovanju kriminalne grupe, ugrožavanje osoblja Ujedinjenih nacija i pomoćnog osoblja, izazivanje opšte opasnosti i teško ubistvo, otkrio je KRIK 19. aprila.\nKrajem aprila Rošić i Spasojević su stupili u štrajk glađu zato što im nije odgovoreno na zahtev za premeštaj u zatvorsku jedinicu u Kosovskoj Mitrovici. Nakon dve nedelje, usled iznemoglosti, kako je rečeno, prekinuli su štrajk. Rošić će u pritvornu jedinicu u Severnoj Mitrovici biti prebačen tek nakon podizanja optužnice, decembra 2019.\nAdvokat Rošića, Mahmut Haljimi, 26. aprila je naveo da postoji zaštićeni svedok u slučaju ubistva Ivanovića, ali da on nije povezan sa slučajem njegovog branjenika.\nTužilac Hodža je 1. jula za prištinsku Kohu izjavio da je Osnovni sud u Prištini raspisao međunarodnu poternicu za Radoičićem. Međutim, kako Kosovo nije članica INTERPOL-a, kosovsko Ministarstvo pravde zahtev za raspisivanje poternice može proslediti samo posredstvom UNMIK-a i i dalje nije poznato da li je to i učinjeno.\nIvanovićeva sekretarica, Silvana Arsović, saslušana je ponovo 7. avgusta. Kako je naveo njen advokat Dobrica Lazić, Arsović je saslušavana istim povodom kao i u novembru prošle godine, kada je privedena.\n– Predočili su nam da imaju dokaze protiv nje za pomaganje u ubistvu Olivera Ivanovića. Rečeno nam je da je ekspertiza pokazala da je uključila kamere posle ubistva. Ti dokazi nisu međutim dovoljni da bi se neko optužio za tako ozbiljno krivično delo. Potrebni su materijalni dokazi – rekao je Lazić za Insajder.\nOsnovni sud u Prištini izdao je 16. avgusta nalog za raspisivanje „domaće“ poternice za Milanom Radoičićem, osumnjičenim za umešanost u ubistvo lidera SDP Olivera Ivanovića, preneli su kosovski mediji. Istog dana oglasio se i kosovski ministar pravde, Abeljard Tahiri, saopštivši da je dokumentacija kompletirana i procesuirana dalje kako bi za Radoičićem bila raspisana i međunarodna poternica, prenela je prištinska Koha.\nPripadnici Kosovske policije uhapsili su 27. avgusta muškarca M. M. iz Leposavića zbog teške krađe. U međuvremenu su se pojavile spekulacije da je u pitanju hapšenje lica koje kosovsko Specijalno tužilaštvo navodno traži u vezi sa slučajem ubistva Olivera Ivanovića, da bi kasnije iz Kosovske policije to demantovali.\nKsenija Božović, potpredsednica GI SDP i bliska saradnica Olivera Ivanovića 4. septembra po treći put je saslušana u svojstvu svedoka u ovom slučaju. Sutradan, iz ove inicijative je saopšteno da će na predstojećim parlamentarnim izborima na Kosovu, 6. oktobra, GI SDP nastupiti zajedno sa Srpskom listom.\nKrajem septembra, predmetni tužilac, Sulj Hodža (Sylë Hoxha), saopštio je da se ključni svedoci koji su mogli da daju informacije o slučaju Ivanović nalaze u Severnoj Mitrovici, ali da se plaše da daju informacije o tome. Istovremeno, Hodža je saopštio i da tužilaštvo traži još dve mlade osobe iz Severne Mitrovice koje sumnjiči za umešanost u ubistvo Ivanovića ali i za umešanost u organizovani kriminal.\nPočetkom oktobra Specijalno tužilaštvo u Prištini ponovo je ispitalo Radu Trajković nakon što je javno saopštila da joj je nuđen snimak ubistva Olivera Ivanovića. Po davanju iskaza Trajković, predmetni tužilac, Sulj Hodža (Sylë Hoxha), izjavio je da bi osoba koja je nudila navodni snimak Trajković, „mogla biti u Mitrovici“.\nNa 21-mesečnicu ubistva Ivanovića, izvršena je najnovija akcija hapšenja osoba osumnjičenih da su umešani u ubistvo Ivanovića. Policija je, po nalogu Specijalnog tužioca Sulja Hodže, tragala za dve osobe, radilo se o pripadnicima Kosovske policije, ali je uhapsila samo policajca Radeta Basaru, dok je Ž.B., za koga se navodi da se radi o jednom najviših zvaničnika Kosovske policije za region sever – šefu operative Željku Bojiću, izbegao hapšenje.\nPočetkom novembra, specijalni tužilac Sulj Hodža u izjavi za KoSSev najavio je podizanje optužnice za 15 dana, da bi 19. novembra advokati odbrane takođe za KoSSev rekli da je završen proces pisanja optužnice, te da će ona ubrzo biti podignuta.\nMeđutim, 21. novembra, umesto optužnice, Specijalno tužilaštvo zatražilo je putem medija pomoć građana u identifikovanju dvojice „osumnjičenih lica“ koji su, kako je saopšteno, uslikani u ulici Ivo Lola Ribar u Severnoj Mitrovici, u kojoj je Oliver Ivanović i živeo, na dan njegovog ubistva.\nTe iste večeri predsednik Srbije pomogao je kosovskom tužilaštvu, saopštivši da su lica koja potražuje kosovsko tužilaštvo zapravo studenti iz centralne Srbije koji su tog jutra imali kolokvijum u Mitrovici, gde i studiraju.\nPočetkom decembra, Osnovni sud u Prištini, potvrdio je da su odobrili zahtev kosovskog Specijalnog tužilaštva da se za Zvonkom Veselinovićem raspiše međunarodna poternica zbog događaja koji su usledili nakon intervencije specijalnih jedinica u julu 2011. godine. Iako se Veselinović ne povezuje direktno sa ubistvom Ivanovića, inicijali Z.V. nači će se samo dan kasnije u optužnici protiv šest lica koja se sumnjiče za ubistvo Ivanovića, a u kojoj se Z.V. navodi kao osoba koja „deluje unutar kriminalne grupe“ koja je sarađivala sa optuženima i za kojom je raspisana međunarodna poternica.\nPrva optužnica podignuta je 2. decembra protiv šest lica: N.S., M.R., S.A., D.M., Ž.J. i R.B. za krivična dela – učešće u organizovanju organizovane kriminalne grupe“, „zloupotreba službenog položaja“, „podrška u izvršenju krivičnog dela“, „teško ubistvo“, „neovlašćeno posedovanje i upotreba oružja“, „odavanje službene tajne“, „zloupotreba zvanične dužnosti u saizvršilaštvu“ i „manipulacija dokaza“.\nTakođe, traže se još četiri osobe, od kojih je jedna i peti pripadnik Kosovske policije na Severu. Prema i dalje nezvaničnoj informaciji radi se o jednom od ključnih policijskih rukovodioca.\nMeđunarodni nalog za hapšenje\nProtiv M.R., Z.V. i Ž.B. izdat je međunarodni nalog za hapšenje, s obzirom na to da se nalaze u bekstvu, a za obe grupe se navodi da deluju kao jedna kriminalna grupa, organizovana sa „strukturnom i grupnom hijerarhijom, sa formalno definisanim ulogama i koju vode optuženi M.R. i Z.V.“ Ova grupa, navodi se dalje, „deluje od 2011. godine i nije nasumično formirana, a svi optuženi deluju u kontinuitetu i sarađuju jedan sa drugim“.\n„Takođe, svaki od optuženih počinio je kriminalne radnje za pomenutu organizovanu kriminalnu grupu koje su dovele do ubistva sada već pokojnog Olivera Ivanovića, kao i paljenja njegovog auta pre ubistva.”\nMeđutim, srpsko Tužilaštvo za organizovani kriminal koje takođe vodi istragu o ubistvu Olivera Ivanovića, potom je poručilo za Insajder da prištinski organi nisu od ovog tužilaštva tražili saslužanje Z. V. Kako su iz TOK-a potvrdili za Insajder 6. decembra, srpska istraga o ubistvu Ivanovića je i dalje u predistražnom postupku protiv neidentifikovanih počinilaca.\nJedna od osumnjičenih, Silvana Arsović je sledećeg dana primljena u jedinicu intenzivne nege na Internom odeljenju mitrovačke bolnice zbog, kako je saopšteno, pogoršanog zdravstvenog stanja zbog povišenog krvnog pritiska, kao i zbog drugih srčanih tegoba, dok je deo elektronskih medija u Prištini narednog dana objavio lažnu vest da je preminula.\nIako je specijalni tužilac podigao optužnicu, ona nije dostavljena odbrani ni do sredine decembra, potvrdili su advokati optuženih, Nedeljka Spasojevića i Marka Rošića za KoSSev.\nMeđutim, samo nekoliko sati nakon njihove prve potvrde 10. decembra, prištinski portal Gazeta Express, ekskluzivno je objavio fotografije navodne optužnice i njenog sadržaja uz najavu da će narednog dana „ekskluzivno“ javnosti predočiti i izjavu zaštićenog svedoka. Specijalni tužilac, Sulj Hodža, nije potvrdio autentičnost objavljene optužnice, rekavši da „nema vremena da prati medije“. Narednog dana isti portal objavio je delove navodnih svedočenja zaštićenih svedoka koje sadrži navodna optužnica u tekstu pod naslovom „Grupa iz podzemlja ‘Bradonje’ osumnjičene za egzekuciju Ivanovića“.\nU sledećem nastavku, izdvojeni su i detalji obdukcijskog nalaza koji je sproveo kosovski Institut za sudsku medicinu. U Ivanovića je prema ovim navodima, pucano sa 5 metaka, dok je do sada u javnosti bilo ustaljeno uverenje da je na Ivanovića pucano sa šest metaka, što je na dan ubistva potvrdio direktor KBC u Kosovskoj Mitrovici, Milan Ivanović.\nJednom od pritvorenih, Marku Rošiću, 9. decembra, odobren je premeštaj u pritvornu jedinicu u Severnoj Mitrovici, a premeštaj je zatražio i Nedeljko Spasojević, dok je predmetni tužilac, Sulj Hodža, predložio meru kućnog pritvora za Dragišu Markovića, Silvanu Arsović i Žarka Jovanovića, da bi se, prema planu o tim zahtevima odlučivalo na prvom saslušanju.\nPrvo saslušanje šestorice optuženih zakazano je za 30. decembar 2020., ali je umesto toga, bilo odloženo za 11. februar, zbog, kako je objasnio predsedavajući sudskog veća Valjon Kurtaj (Valon Kurtaj), promena u optužnici koja je neposredno pre toga kao promenjena dostavljena advokatima odbrane, a nije prevedena na srpski jezik. Tada nisu bili poznati detalji ni na šta se odnosi izmenjeni deo optužnice.\nOptužnica protiv šestoro osumnjičenih izmenjena je dva dana pre nego će oni 30. decembra biti saslušani po prvi put. Ovo saslušanje, međutim, odloženo je za 11. februar upravo zbog izmena u optužnici koja pritom okrivljenima nije dostavljena na srpskom jeziku. Prema naknadnim izjavama advokata, „jedina konkretna izmena“ u novoj optužnici bila je to što je Silvana Arsović optužena je za saizvršilaštvo u delu ubistva.\nNa dvogodišnjicu ubistva u Kosovskoj Mitrovici i Beogradu održana su po dva pomena – GI SDP i Ksenija Božović uz Srpsku listu, koja se pred kosovske izbore u oktobru priključila Srpskoj listi, a potom i deo porodice i prijatelja Ivanovića, kao i deo članova GI SDP koji nisu odobrili odluku Ksenije Božović da nastupi zajedno sa Srpskom listom, uz članove porodice. U Beogradu, takođe deo porodice Ivanović, s jedne strane, a sa druge, njegova partnerka sa najmlađim sinom i članovima vlade. Organizovane su i šetnje, prvo u Novom Sadu 16. januara, a onda, dva dana kasnije, „1 od 5 miliona“ u Beogradu.\nTog 11. februara, pročitana je i optužnica u kojoj se navodilo da su šestoro optuženih N.S., M.R., D.M., Ž.J. i R.B i S. A. deo organizovane kriminalne grupe koju vode Milan Radoičić i Zvonko Veselinović, a koji se nalaze u bekstvu. Prema novoj optužnici, nekadašnja saradnica Ivanovića, Silvana Arsović, optužena je za saizvršilaštvo u delu ubistva. Svi optuženi su se tada izjasnili da nisu krivi nakon čega je nova rasprava zakazana za 16. mart.\nKorona odložila ročište do daljnjeg\nSa dolaskom koronavirusa, ali i epidemioloških mera, drugo pripremno ročište je odloženo do daljnjeg. U međuvremenu su i u srpskim medijima počeli da se pojavljuju detalji iz spisa Specijalnog tužilaštva Kosova, poput intervjua sa jednim od advokata optuženih (tada Nedeljka Spasojevića) Faruka Korenice, koji je za Nova.rs ispričao i da je Rade Radosavljević, nekadašnji šef pogranične policije KPS, koji je i dalje u bekstvu, ubice navodno dovezao sa Merdara u Mitrovicu, te da je Silvana Arsović, navodno bila u saznanju da su kamere u kancelariji GI SDP bile nasilno isključene iz struje, da bi ih aktivirala odmah nakon ubistva.\nRadoičić tužio Radu Trajković zbog „povrede ugleda i časti“\nPredsednik Srpske liste Goran Rakić i Milena Popović, nevenčana supruga ubijenog Olivera Ivanovića, predloženi su za svedoke na suđenju za povredu časti i ugleda Milana Radoičića, potpredsednika Srpske liste, a po njegovoj tužbi iz septembra 2019., Višem sudu u Beogradu protiv Rade Trajković, predsednice Evropskog pokreta Srba sa Kosova i Metohije – zbog povrede ugleda i časti. Trajković, koja je potvrdila tu vest je nakon ubistva Ivanovića u medijima javno označavala Radoičića kao osobu koja navodno predvodi mafiju na Severu, odnosno da je navodno umešan i u ubistvo Olivera Ivanovića.\nMilan Radoičić se 4. decembra 2020. pojavio na suđenju u Palati pravde u Beogradu, po sopstvenoj tužbi protiv Rade Trajković, a novinarima nije bilo dozvoljeno da prate.\nAdvokati odbrane koji su od samog početka kritikovali drugu optužnicu Specijalnog tužilaštva, navodeći da je kontradiktorna, te da nije u skladu sa dokazima, u međuvremenu su uputili žalbu Apelacionom sudu.\nApelacioni sud u međuvremenu je uvažio žalbu advokata, čime optužnica septembra meseca vraćena tužilaštvu na uređenje kako bi se „utvrdilo vreme, mesto i način izvršenja krivičnog dela i potvrdilo da li ima osnovanje sumnje da su lica kojima se stavljaju na teret krivična dela zaista to i učinila“. Advokati odbrane medije su obavestili 25. septembra da je Apelacioni sud prihvatio žalbe odbrane okrivljenih i doneo odluku da predmet vrati na početak\nUdružena opozicija Srbije (UOPS) organizovala je 12. oktobra 2020 obeležavanje 1000 dana od ubistva Olivera Ivanovića. Okupljanje, a potom i paljenje 1000 sveća ispred Crkve Svetog Marka u Beogradu, pratilo je organizovanje okupljanja građana i u Kosovskoj Mitrovici sat vremena ranije na mestu gde je izvršen atentat.\nU međuvremenu, glasovi za uključivanje međunarodne istrage, odnosno međunarodnog suda za ovo ubistvo postali su glasniji . Takođe, u srpskim medijima se pojavio i prvi intervju Ivanovićeve prve supruge, za razliku od poslednje životne partnerke koja je, od Ivanovićevog odlaska u zatvor, a potom i ubistva bila eksponirana, da bi nakon ubistva prvo bila zaposlena u kabinetu srpske premijerke, a potom u leto 2020., i postala narodna poslanica SNS u srpskom parlamentu.\nPočetkom novembra javnost je upoznata sa tim da je podignuta nova – treća optužnica. Ona je takođe naišla na kritike advokata odbrane koji su tvrdili da nedostaci nisu otklonjeni, te da osim kozmetičkih, nema drugih bitnih izmena.\nMeđutim, kako je nekoliko dana zatim potvrdila za KoSSev advokatica Silvane Arsović, Jovana Filipović, novom optužnicom se četvoro od ukupno šest optuženih terete za samo izvršene krivičnog dela ubistva. Među njima su Nedeljko Spasojević, Marko Rošić, Silvana Arsović i Rade Basara.\nMeđu drugim izmenama u optužnici je i to da se sada pominju nova dva lica, koja su navodno bila učesnici organizovane kriminalne grupe, dok se optuženom policijacu Nedeljku Spasojeviću sada stavlja na teret to da je službenim vozilom prevezao počinioce ubistva.\nNovo pripremno ročište po novoj optužnici zakazano je potom za 4. decembar, a isto je još jednom i prekinuto zbog zahteva jednog od branjenika za izuzećem iz slučaja drugog branjenika.\nKako se potom ispostavilo advokat Radeta Basare, Tom Gaši, uputio je zahtev sudu da se iz slučaja izuzme bivši Basarin branilac, a potom branilac Nedeljka Spasojevića, Faruk Korenica.\nSud je potom i doneo potvrdnu odluku, te je optuženom Nedeljku Spasojeviću naloženo da imenuje drugog branioca. Sud je u obrazloženju naveo da je Korenica, osim Nedeljka Spasojevića, prethodno branio i optuženog Basaru, ali u periodu kada su se vodili odvojeni postupci za isto krivično delo protiv obojice osumnjičenih.\nSud je podsetio na to da su potom dva predmeta spojena u jedan kada su svi optuženi obuhvaćeni jednom optužnicom, ali i zaključio da „postoji trajna opasnost da se tokom konstituisanja odbrane optuženog Spasojevića od strane Faruka Korenice dovede u opasnost kršenje načela pravde prema optuženom Radetu Basari“.\nKrajem godine advokat Predrag Miljković imenovan je za novog branjenika Nedeljka Spasojevića.\n„Oliver kao brat za brata“\nU susret trogodišnjici od ubistva Ivanovića, nedeljnik NIN je 14. januara 2021. godine objavio knjigu o ubistvu Ivanovića „Oliver kao brat za brata“, koju je napisao novinar ovog lista, Milan Radonjić, koji je takođe jedan od zagovornika međunarodne istrage.\nUbrzo nakon što je obeležena treća godišnjica ubistva Olivera Ivanovića, prvo saslušanje po novoj, trećoj optužnici, zakazano je za 5. februar 2021. godine.\nOvom optužnicom su takođe obuhvaćeni Marko Rošić, Nedeljko Spasojević, Rade Basara, Silvana Arsović, Dragiša Marković i Žarko Jovanović, i svi oni su tog 5. februara, kao i sve do danas, tvrdili da nisu krivi.\nFebruara meseca 2021. je ujedno ukinut nalog za hapšenje Milana Radoičića, a na osnovu zahteva Specijalnog tužilaštva Kosova, što je srpski državni vrh protumačio kao potvrdu njihovih ranijih navoda – da Radoičić nije uključen u ubistvo Ivanovića.\nPočetkom marta meseca 2021. Osnovni sud u Prištini je odlučio da odbije zahtev za odbacivanje treće optužnice i protivljenje dokazima koji su uputili advokati optuženih, dok je istu oduku doneo i Apelacioni sud maja meseca iste godine, kojem su se advokati potom takođe žalili.\nU Osnovnom sudu u Prištini je potom zakazao početak suđenja za 6. i 7. jul 2021. Na ovom ročištu je saopšteno da će porodica Ivanović učestvovati u postupku kao oštećena strana.\nVeć 30. avgusta je sud ponovo zasedao kada je usledilo ispitivanje prvih svedoka. Novo ročište koje je bilo zakazano za 14. septembar, a potom 17. je u međuvremenu odloženo zbog uvođenja antikovid mera.\nGlavni pretres je nastavljen 22, 23. pa i 24. novembra kada ispitivani novi svedoci, među kojima je bila i predsednica GI „SDP“ Ksenija Božović. Novo i poslednje ročište u 2021. godini održano je 16. decembra, kada je takođe ispitivan jedan od svedoka Specijalnog tužilaštva.\nNova ročišta u slučaju koji se vodi protiv osumnjičenih za ubistvo Ivanovića najavljena su za 18. januar 2022., a potom i 19. i 20.\nNa svim ročištima su advokati optuženih ali i brojni analitičari sa srpske strane kritikovali da je optužnica tanka – „neutemeljena, nepotpuna i nepotkrepljena“ i da se ceo proces odvija vrlo sporo.\n4 godine od ubistva\nČetvrta godišnjica ubistva Olivera Ivanovića u Kosovskoj Mitrovici se obeležava uz održavanje dva pomena.\nNa mestu i u vreme atentata – ispred prostorija stranke GI SPD, u 8.15 časova, okupili su se prijatelji i saborci Olivera Ivanovića, kako bi zapalili sveće.\nNa istom mestu je sat i po vremena kasnije godišnjicu ubistva svog nekadašnjeg lidera pomenom i paljenjem sveća obeležila Građanska inicijativa Sloboda demokratija pravda.\nZa to vreme u Beogradu je najavljena protestna šetnja za Ivanovića pod sloganom „Ko je ubio Olivera?“, a potom i šetnja trasom do Crkve svetog Marka i paljenje svića.\nPrevious articleSve više dece u Australiji se ispisuje sa tenisa i upisuje na Prava\nNext articleĐERONA VERUJE U ČUDO: Pokušaćemo da pobedimo Francusku i prođemo u narednu fazu Evropskog prvenstva


Obustava letova iznad Belorusije – evropski pucanj sebi u nogu - Sputnjik Srbija\n23:07 18 Jun 2021\n19:38 24.05.2021 Preuzmite kraći link\nIncident sa prinudnim sletanjem u Minsk aviona u kom se nalazio beloruski opozicionar Roman Protasevič novi je povod za napetost između Belorusije i Zapada. Iz Moskve pozivaju da se situacija razmotri hladne glave, dok iz Evrope i Amerike pljušte pozivi da se obustave letovi za Belorusiju. Evropa će time pucati sebi u nogu, kažu ruski eksperti.\nKomentarišući zahteve da se zabrane letovi iznad Belorusije, povodom incidenta s avionom „Rajan era“, predsednik Ruske asocijacije za međunarodno pravo Anatolij Kapustin objašnjava da je reč o veoma složenoj proceduri.\n„Čikaška konvencija o međunarodnoj civilnoj avijaciji zapravo tako nešto ne predviđa. Nebo se može zatvoriti ako je reč o grubom kršenju pravila slobode korišćenja vazdušnog prostora i u slučaju ratnih dejstava. Ali o tome še odlučivati savet te organizacije, a oni treba da sprovedu istragu, razmotre slučaj i donesu neku odluku“, precizira Kapustin.\nRuski stručnjak ističe da ranije čak i u slučaju incidenata nije dolazilo do obustave letova.\n„Kad je u Iranu oboren ukrajinski avion nije bilo zahteva da se zatvori nebo. Zato što je to veoma stroga mera i da bi bila doneta trebalo bi da prekršaj bude veoma grub. Sve dakle zavisi od odluke saveta. Možete tražiti šta god hoćete, ali zatvaranje neba je veoma ozbiljna mera koja nakon toga predviđa i određene akcije. A ne sećam se da smo imali ranije slučaj uvođenja sankcija“, navodi Kapustin.\nObustava letova gubitak za Evropu\nGlavni urednik izdanja „Frikvent flajers“ Ilja Šatilin slaže se da bi bilo vrlo komplikovano uvesti zabranu letova iznad Belorusije, kao i da bi takva mera imala ozbiljne posledice.\n„Nema nikakvog povoda ni smisla da se obustave letovi iznad Belorusije. Štaviše, to je čisto pucanje u nogu jer će mnogi letovi evropskih aviokompanija morati da prave veliko skretanje, a to znači i veću potrošnju goriva. Na gubitku će biti aviokompanije evropskih zemalja i njihovi putnici, a pritom Lukašenku neće biti naneta nikakava šteta. Belorusija će izgubiti na ime taksi za servisiranje navigacije, ali to je sitan novac i to nimalo neće uticati na privredu Belorusije“, naglašava Šatilin.\nS druge strane, politikolog Igor Šatrov, šef ekspertskog saveta Fonda strateškog razvoja, podseća da se praksa prinudnog sletanja aviona dešavala i ranije.\n„Setimo se samo slučaja kada je prizemljen avion predsednika Bolivije Eva Moralesa u Austriji. Tada su SAD posumnjale da se u avionu možda nalazi čovek kog su Amerikanci tražili jer su smatrali da je počinio krivično delo. I šta se desilo: em predsednički avion, em ima diplomatski imnuitet – i opet nije bilo nikakvih problema“, primećuje Šatrov.\nOn skreće pažnju i na još jedan momenat vezan za biografiju Romana Protaseviča, osnivača kanala Neksta, opozicionog kanala na Telegramu koji je, između ostalog, u Belorusiji optužen za organizovanje masovnih nereda.\n„Belorusija je član Interpola, kao i Evropola. Protasevič je od prošle godine u toj zemlji stavljen na spisak lica umešanih u terorizam i za njim je raspisana poternica, pa bi zato trebalo da važi nalog za hapšenje. Uprkos otme, on mirno putuje po svim evropskim zemljama i ničeg se ne odriče. To nameće pitanje efikasnosti svih tih međunarodnih institucija. Pred očima celog sveta događa se pokušaj državnog prevrata, za jednom osobom je raspisana međunarodna poternica, a on bez problema putuje na relaciji Grčka-Litvanija“, konstatuje ruski ekspert.\nVisoki predstavnik EU Žozep Borelj pozvao je na međunarodnu istragu o incidentu i zatražio hitno oslobađanje Protaseviča, najavljujući da će se o tome razgovarati i na predstojećem zasedanju Saveta Evrope.\nKao po komandi skočili su na noge i u Francuskoj, Češkoj, Poljskoj, najveća frakcija u Evropskom parlamentu Evropska narodna partija pozvala je EU da u potpunosti prekine vazdušni saobraćaj s Belorusijom, a aviokompanije Litvanije i Letonije to su već učinile.\nMinsk je pozvao sva zainteresovana lica da učestvuju u istrazi incidenta. U saopštenju Ministarstva saobraćaja Belorusije ponavljaju da na kapetana aviona Rajan era nije vršen pritisak da sleti, a pojašnjava se i šta je stajalo u dojavi koja je bio razlog za prinudno sletanje aviona. Kako se precizira, u mejlu na engleskom jeziku koji je stigao na elektronsku poštu aerodroma u Minsku, stajala je poruka u kojoj, vojnici Hamasa, tražeda Izrael obustavi vatru u sektoru Gaza, da EU odustane od podrške Izraela u tom ratu a da će, ako ne budu ispunjeni njihovi zahtevi, bomba u avionu na letu iz Grčke za Litvniju eksplodirati iznad Viljnusa.


Sve ovo kao da radi namerno! Boris Beker ne propušta priliku da "TUMAČI" NOVAKA Đokovića: Pokušavao sam da mu objasnim, pa to je TAKO LOGIČNO!\nČuveni nemački teniser Boris Beker, koji je jedno vreme bio trener Novaka Đokovića i vrlo dobro ga poznaje, često se upušta u komentarisanje postupaka najboljeg igrača današnjice.\nBeker je poznat i po kontroverznim stavovima, pa je tako nedavno savetovao Đokoviću da odustane od Olimpijskih igara ne shvatajući šta njemu Srbija predstavlja, dok je ovoga puta komentarisao odnos publike prema najboljem teniseru sveta.\nNovak Đoković i himna Srbije\nVIDEO: BILA JE PONOS JUGOSLAVIJE, NAJBOLJA NA PLANETI, A ONDA ŠOK Sa 22 godine se povukla, a evo kako sad izgleda i šta radi Mateja Svet


Vulin: Organizatori protesta da se ne kriju iza vozača - Smedia\nBeograd -- Aleksandar Vulin pozvao organizatore protesta zbog cene goriva da se ne kriju iza vozača, jer bi sa njima razgovarao ministar finansija, ako bi znao ko su.\nMinistar odbrane je gostujući na televiziji Pink kazao da odluka da li će akcize na gorivo biti smanjene zavisi od cena na svetskom tržištu i od Vlade Srbije, odnosno ministra finansija.\n"Imate ministra finansija i neko će razgovarati sa njim, ali je pitanje ko, jer se ne zna ko organizuje protest", rekao je Vulin. Vulin je rekao da Vlada Srbije ne zna kako da ispuni zahteve, jer ne zna koji su zahtevi i ne zna sa kim se pregovara.\n"Kako ćemo znati da smo ispunili vaše zahteve ako se ne zna sa kim se progovara, ko su zastupnici. Zvanično neko organizuje protest. Vi imate proteste, ali oni koji se kriju iza protesta moraju da snose odgovornost za to što rade", kazao je...


Inspektori iz Dablina odlučuju da li će bh. pileće meso i jaja u EU - Bizlife.rs\nInspektori iz Dablina odlučuju da li će bh. pileće meso i jaja u EU\n00:28 Sarajevo, 08/02/2012\nU skladu sa zahtevom koji je BiH uputila Evropskoj komisiji za izvoz određenih proizvoda životinjskog porekla iz BiH, a u cilju stvaranja uslova za izvoz određenih pošiljaka proizvoda životinjskog porekla iz BiH na tržište EU, u BiH do 8. februara boravi misijski tim Kancelarije za hranu i veterinarstvo (FVO) iz Dablina.\nU Kancelariji za veterinarstvo kažu kako tim iz Dablina vrši reviziju stanja u sektoru proizvodnje mesa peradi i konzumnih jaja.\n”U narednom periodu misijski tim je u poseti određenim objektima koji se bave proizvodnjom i preradom pomenutih proizvoda, kao i ovlašćenim veterinarskim laboratorijama kako bi utvrdili stvarno stanje funkcionisanja sistema na terenu, odnosno ispunjenost standarda koje EU zahteva u ovom pogledu da bi prihvatila garancije nadležnog tela treće zemlje i stavila je na popis zemalja iz kojih je odobren izvoz ovih pošiljaka na područje EU”, ističu iz Kancelarije za veterinarstvo.\nProcedurom je predviđeno da se izveštaj inspekcije ukoliko bude povoljan prosedi Evropskoj komisiji, koja bi trebalo da stavi BiH na listu zemalja iz koje se mogu uvoziti meso živinskog porekla i jaja u EU, takođe od ocene inspektora o kvalitetu nadzora nad tim procesima zavisi da li će proizvođači iz BiH moći da nastave izvoz u Hrvatsku nakon što ona uđe u EU. Takođe, ako dođe do potvrdne odluke, Odeljenje za veterinarstvo, prema ranijim najavama bi trebao da kandiduje potencijalne liste izvoznika koji ispunjavaju uslove izvoza na tržišta EU.


May 13, 2021 - LAJKOVAC NA DLANU\nMay 13, 2021 May 13, 2021 Snežana Bilić\nU toku je rekonstrukcuja mosta na kanalu u Pepeljevcu i proširenje propusta na trasi stare “ćirine” pruge. Vrednost radova, koji su od velikog značaja za meštane i funkcionisanje vrlo frekventnog saobraćaja na ovoj već kompletno rekonstruisanoj trasi je pet miliona dinara, a radove finansira JP “Putevi Srbije”. Proširenje propusta će svakako značajno doprineti i kompletnijoj zaštiti od poplava na ovom području. Za vreme izvođenja radova, saobraćaj na ovoj deonici odvija se alternativnim pravcima.\nLAJKOVAČKI OSNOVAC MARIJA JEREMIĆ DRUGA NA OKRUŽNOJ SMOTRI RECITATORA\nNa 52. Okružnoj smotri recitatora „Pesniče naroda mog“, održanoj 12. maja u Mionici, učenica VII-2 razreda OŠ „Mile Dubljević“ Lajkovac, Marija Jeremić uz podršku svog mentora Sonje Milovanović, ostvarila je značajan uspeh, osvojivši drugo mesto u kategoriji učenika srednjeg uzrasta (od 5. do 8. razreda), od ukupno 26 finalista iz Kolubarskog okruga. Podsećanja radi, Kulturni centar „Hadži Ruvim“ Lajkovac bio je organizator Opštinske smotre recitatora na kojoj su izabrani predstavnici opštine Lajkovac na Okružnom nivou takmičenja, u kategorijama mlađeg, srednjeg i starijeg uzrasta. “Čestitamo Mariji Jeremić i Sonji Milovanović na…\nOd posledica korona virusa u Valjevu je preminula još jedna osoba, tako da je od početka epidemije u Kolubarskom okrugu do sada preminulo ukupno 400 osoba, od kojih je bitku sa koronom izgubilo 30 stanovnika lajkovačke opštine. Prema današnjem zvaničnom izveštaju Zavoda za javno zdravlje Valjevo, u Kolubarskom okrugu je 28 novopozitivnih osoba: u Valjevu 14, u Ubu 7, u Mionici 6, u Osečini jedna, a Lajkovac i Ljig su bez novozaraženih. U Opštoj bolnici Valjevo je prema poslednjim podacima hospitalizovano 69 pacijenta sa kliničkom slikom kovid 19 infekcije.\nPSD ”Ćira” i Školica Sporta ”Sportić LA”, prošetali su sa najmlađima po Vrače brdu i Čovki. “Šetnja u dužini od 8 kilometara trajala je nešto duže od tri sata i za to vreme deca su naučila dosta toga novoga o prirodi i planinarenju. Najponosniji smo na mališane koji su to fenomenalno podneli,” kažu organizatori. Ovo je još jedna u nizu kreativnih aktivnosti osmišljenih i realizovanih u prirodi za polaznike novoosnovane lajkovačke Školice sporta “Sportić LA”, koja funkcioniše tek nešto duže od mesec dana, a svakodnevno iznenađuje novim sadržajima. Efekti ove…\nU CILJU POVEĆANJA BEZBEDNOSTI DECE U SAOBRAĆAJU I KAO MERA POPULACIONE POLITIKE, PODELJENA 62 DEČIJA AUTO SEDIŠTA\nMay 13, 2021 May 14, 2021 Snežana Bilić\nUmesto uobičajeno u Gradskoj kući, zbog epidemiološke situacije i mera koje su na snazi, svečana dodela auto sedista za decu, peti jubilarni put u Lajkovcu, upriličena je ovoga puta u sali bioskopa. Dečija auto sedišta podeljena su po sprovedenom Konkursu za raspodelu budžetskih sredstava opštine Lajkovac za finansiranje unapređenja bezbednosti saobraćaja na putevima opštine Lajkovac u ovoj godini. Reč je o sredstvima koja su se slila po osnovu kazni za saobraćajne prekršaje. Opština Lajkovac je preko Saveta za bezbednost saobraćaja i ove godine, za sve lajkovačke bebe koje su rođene…


„Živa biblioteka - Ne ceni knjigu po koricama” u dvorani "Apolo"\nsubota, 27. avgust 2016. 16:19h\nU okviru ovogodišnjeg FreeDom Art Festivala u dvorani "Apolo" realizovan je program "Živa biblioteka" koji organizuje udruženje "Kompas".\n„Živa biblioteka” funkcioniše baš kao prava biblioteka, gde čitaoci dolaze da pozajme „knjigu“ na određeno vreme, samo što postoji jedna razlika: knjige u „Živoj biblioteci” su ljudi, gde Knjige i Čitaoci imaju priliku da uđu u pravi dijalog Pančevo.MOJKraj.rs\nBiblioteka je bila otvorena od 13 do 17 časova.\nProjekat „Živa biblioteka - Ne ceni knjigu po koricama” je projekat Saveta Evrope koji se u Srbiji sprovodi u saradnji sa Ministarstvom omladine i sporta i Poverenikom za zaštitu ravnopravnosti od 2007. godine. Projekat je prvi put nastao na festivalu Roskilde i tada privukao pažnju Saveta Evrope kao najbolji metod rušenja predrasuda i stereotipa o marginalizovanim grupama.\nZahvaljujem se svima koji su danas došli da otvore svoju ličnu knjigu i priču, jer pančevo je otvoren grad i podržava sve projekte koji unaprešuju kulturu i kreativni duh i energiju. Da spojimo pojedince i institucije jer različitost nije mana već prednost. Zbog toga smo i sa radošću podržali ovaj projekat, rekao je Saša Pavlov, gradonačelnik Grada Pančeva.\n„Živa biblioteka” funkcioniše baš kao prava biblioteka, gde čitaoci dolaze da pozajme „knjigu“ na određeno vreme, samo što postoji jedna razlika: knjige u „Živoj biblioteci” su ljudi, gde Knjige i Čitaoci imaju priliku da uđu u pravi dijalog. Knjige predstavljaju grupe koje su često meta predrasuda i stereotipa i koje su često žrtve diskriminacije i socijalne inkluzije. U ovoj biblioteci, Knjige ne samo da mogu da pričaju, već mogu i da odgovaraju na pitanja Čitalaca, mogu da postavljaju pitanja i, što je najvažnije, i da uče. Bitno je spomenuti da sve knjige učestvuju u „Živoj biblioteci” na bazi volonterskog rada.\nZa nas je ovo najomiljeniji a ujedno i najuspešniji projekat koji se realizuje. Veoma sam zadovoljna kada vidim da se svuda sa uspehom realizuje i da su ljudi sve zainteresovaniji. Zbog svega toga ga sa velikom radošću i zadovojstvom podržavamo, istakla je Kosana Beker, pomoćnica Poverenice za zaštitu ravnopravnosti Republike Srbije.\nNastanak „Žive biblioteke” motivisan je spoznajom da većina ljudi, barem ponekad, koristi stereotipe u susretu sa drugim ljudima.\nKreativni omladinski centar Pančeva za borbu protiv side - KOMPAS je nevladina, humanitarna i neprofitna organizacija koju vode i čine mladi Pančeva, počevši od volontera i edukatora pa sve do upravnog odbora, koji aktivno učestvuju u osmišljavanju i realizaciji njenih akcija, a tako i postizanju svoga cilja. U gradu Pančevu postoji i radi od 1996. godine (pod imenom KOMPAS od 2006) i bavi se primarnom prevencijom HIV/AIDS-a, sprovodeći različite programe za mlade od kojih je najznačajniji program vršnjačke edukacije za učenike osnovnih i srednjih škola. Na njihovim predavanjima i radionicama učestvovalo je, do sada, oko 25.000 mladih ljudi uzrasta od 11 do 22 godine.\nGotovo niko ne može kao suštu istinu da iznese tvrdnju da nema apsolutno nikakvih predrasuda ili da druge, makar i nesvesno, ne podvrgava dejstvu stereotipa. „Živa biblioteka” je neposredan i izvanredan primer smanjenja predrasuda i uspostavljanja dijaloga. Njena metodologija se zasniva na omogućavanju uspostavljanja međugrupnog kontakta u bliskom i poznatom okruženju. Od 2002. godine, metodologija „Žive biblioteke” je postala integralni deo programa za mlade Saveta Evrope u okviru programa za učenje o ljudskim pravima, i imala je najveće učešće, najdetaljniju dokumentaciju aktivnosti, kao i metodologiju i uticaj na širu publiku i prikaz u medijima.\nOkupljene je pozdravila i Marija Jević, direktorka Doma omladine Pančevo koja se zahvalila svima koji su došli da prodrže ovaj projekat, a biblioteku je zvanično otvorio predstavnik KOMPASa, Vladimir Đukić.\n„Živu biblioteku” u okviru Freedom Art Festivala u Pančevu organizovao je KOMPAS, koji je od strane Saveta Evrope u Beogradu preporučen kao odgovorna i motivisana organizacija koja može da pruži podršku pri realizaciji, sprovede ovu aktivnost vodeći se principima i vrednostima programa i na kvalitetan način predstavi ovu metodologiju građanima i posetiocima „Žive biblioteke”.


Košarkaši Crvene zvezde protiv Barselone u KOMBANK areni\nIzvor\tTanjug\toktobar 21, 2016\nBEOGRAD - Košarkaši Crvene zvezde dočekaće Barselonu u KOMBANK areni u 3. kolu Evrolige, saopšteno je danas na sajtu srpskog i regionalnog prvaka.\nKako se navodi, neophodni radovi na novom semaforu i parketu u najvećoj srpskoj dvorani, koje je po propozicijama takmičenja zahtevala Evroliga, biće okončani do kraja ove nedelje.\nMeč Crvena zvezda - Barselona proglašen je za "utakmicu nedelje" od Evrolige, a sa Malog Kalemegdana pozvali su navijače da još jednom naprave ambijent o kome će se pričati.\nEkipa Dejana Radonjića je prvi meč ove sezone u elitnom takmičenju igrala sa Darušafakom (70:73) u dvorani Aleksandar Nikolić.\nUtakmica 3. kola Evrolige između Crvene zvezde i Barselone igra se u sredu od 19 sati.\n« Srbija protiv Ukrajine 15. novembra u Harkovu Bufon: Dolazak Kineza u Inter i Milan je poraz za sve nas »


Desetoboj - Blic Sport\nBRAČNI PAR SE POVUKAO Višebojci Ešton i Brijana Iton završili karijere\nDvostruki olimpijski šampion u desetoboju Ešton Iton i njegova supruga, sedmobojka Brijana Tejsen-Iton, saopštili su da su završili karijere.\nDudaš ponosan: Ja sam kralj bronzanih medalja\nNaš atletičar Mihail Dudaš rekao je da je presrećan zbog osvajanja bronzane medelje na Evropskom prvenstvu u Amsterdamu i dodao da mu ostaje još jedino da osvoji svetsku bronzu.\nTRI DISCIPLINE DO KRAJA DESETOBOJA Dudaš drži drugo mesto!\nNaš atletičar Mihail Dudaš zauzima drugo mesto u ukupnom plasmanu desetoboja nakon održanih sedam disciplina na Evropskom prvenstvu u Amsterdamu.\nDOBAR POČETAK Dudaš drugi posle pet disciplina\nNaš atletičar Mihail Dudaš posle pet disciplina u desetoboju na Evropskom prvenstvu u Amsterdamu zauzima drugo mesto sa 4.199 bodova.\nDudaš o otvaranju školice atletike: Bitno je da deca razvijaju duh i telo\nReprezentativac Srbije Mihail Dudaš pokreće prvog oktobra školicu atletike "Dudaš Atletiks" u Novom Sadu. Dudaš sa svojim saradnicima obilazi poslednjih nedelja vrtiće u Novom Sadu sa ciljem promocije atletike kao veoma bitnog sporta za razvoj dece.


Primljeno 70 pripravnika u javnim ustanovama i preduzećima | 058.ba\nSRNA - Jovana Borovčanin - 05. септембра 2018.\t058.ba\nVIŠEGRAD – U javnim ustanovama i preduzećima na području opštine Višegrad, pripravnički staž je počelo da obavlja 70 pripravnika, koje finansiraju Zavod za zapošljavanje Republike Srpske i opština Višegrad.\nNačelnik opštine Višegrad Mladen Đurević rekao je da će pripravnički staž od godinu dana odraditi 36 osoba sa visokom stručnom spremom i da će biti finansirani od strane Zavoda za zapošljavanje, dok će 34 lica sa srednjom stručnom spremom biti finansirana iz opštinskog budžeta.\n„Za ove namjene iz budžeta opštine izdvojili smo 150.000 KM“, istakao je Đurević, te dodao da odrađivanje pripravničkog staža mnogo znači kako bi mladi ljudi lakše došli do zaposlenja.\nDirektor Centra za socijalni rad Dejan Savić rekao je da je određivanje pripravničkog staža dobra prilika za sticanje radnog iskustva.\n„Pripravnički staž predstavlja jednu vrstu osposobljavanja za buduće zaposlenje, tako da nam je drago što i naša ustanova učestvuje u ovom projektu“, istakao je Savić.\nOn je dodao da su zaposlena četiri radnika i to diplomirani psiholog i diplomirani pedagog, diplomirani ekonomista i jedno lice sa srednjom stručnom spremom.


Parada i referendum koštali Rusiju preko 5 milijardi dolara | Restart Magazin\n05/07/2020 05/07/2020 Urednik\treferendum, Rusija, vojna parada\nRuska vlada proglasila je dva dodatna neradna perioda kako bi održala Paradu pobede i omogućila glasanje na referendumu, što je rusku privredu koštalo više od pet milijardi dolara, navode analitičari za “Moskva tajms”.\nKako ocenjuju, obustava rada iz Kremlja dodatni je udarac za rusku ekonomiju koja je pred oštrom recesijom i očekuje gubitak od dve godine privrednog rasta kao rezultat epidemije korona virusa.\nRuski zakonodavci odredili su da 24. jun bude neradan dan zbog održavanja parade povodom 75 godina od pobede u Drugom svetskom ratu, koja je bila zakazana za nacionalni praznik 9. maja.\nNeradan dan bio je i 1. jul kako bi to bio poslednji dan nedelje u kojoj je nacija glasala na referendumu o ustavnim reformama.\nNeradni dani usred nedelje zaustavili su privredu koja je tek počela da se otvara nakon produženog karantina u aprilu i maju, kažu ekonomisti.\nRusija je već “jedan od lidera” kada su u pitanju plaćeni praznici, rekao je ekonomista Vladimir Miklaševski za “Moskva tajms”.\nGubitak bi mogo biti i dvostruko veći jer, kako kaže, restorani, suvenirnice i turizam nisu mogli da iskoriste povećanje potrošnje zbog restrikcija usled korona virusa.\nHeli Simola, viši ekonomista Instituta za privrede u tranziciji Banke Finske, dao je grubu procenu da je taj gubitak izneo oko 0,4 odsto godišnjeg BDP-a Rusije – oko 6,8 milijardi dolara, prenosi B92.net.\n“Ukupni negativni efekat dva dodatna neradna dana mogao bi da iznese oko 1,5 odsto mesečnog BDP-a u juni i julu – ili oko 02-03 odsto godišnjeg BDP-a”, rekao je on za “Moskva tajms”.\n← Kritičar Kadirova ubijen kod Beča, uhapšen državljanin Rusije\nFrancuska vratila Alžiru lobanje boraca protiv kolonijalizma →\nKongres SAD-a usvojio paket pomoći pogodjenima pandemijom korona virusom\nMerkelova ne deli Makronov “radikalni” stav o NATO


5 činjenica koje morate znati o vlaknima! - Index.hr\n5 činjenica koje morate znati o vlaknima!\nOPĆE informacije o vlaknima zna gotovo pa svaka osoba.\nDa su ona neophodna za uravnotežen proces probave te cjelokupno adekvatno funkcioniranje organizma svima je već odavno poznato.\nMeđutim, postoji čak 5 činjenica o vlaknima s kojima velik broj ljudi nije upoznat, a koje predstavljaju temeljna saznanja o istima.\n#probava #vlakna #fitprva #važnost vlakana #vlakna u prehrani\nPretili muškarac drastično je smršavio pa skuplja novac za uklanjanje viška kože\nDokaz da su dizanje utega i unošenje više kalorija formula za savršenu liniju\nDijetetičari žele da usvojite ovu staru naviku kako biste stanjili struk\nAko ne mršavite, ova fotografija mogla bi vam objasniti zašto


Bane neprikosnoven, a evo kome bi išla traka da je Krstajić gledao broj nastupa - Sportske.net\nBane neprikosnoven, a evo kome bi išla traka da je Krstajić gledao broj nastupa\nSada već bivši kapiten upisao je 100 nastupa za reprezentaciju Srbije, a zanimljivo je da njegov naslednik nije drugi na listi aktivnih igrača koji su najviše puta nosili dres sa državnim grbom.\n"Orlovi" trenirali u sali, Ivanović radio sa ekipomProblemi sa povredama i vizama - Krstajić uručio naknadni pozivKrstajić objasnio zašto Mile Svilar nije pozvan u reprezentacijuBane ostao bez trake - Evo kako to komentarišu selektor i novi kapitenBane više nije kapiten!\nSelektor reprezentacije Srbije Mladen Krstajić doneo je neočekivanu odluku koja je iznenadila većinu ljubitelja fudbala u našoj zemlji.\nStrateg "Orlova" saopštio je na današnjoj konferenciji za medije da je za novog kapitena nacionalnog tima imenovao Aleksandra Kolarova, a da je ulogu zamenika preuzeo Nemanja Matić.\nDosadašnji kapiten Branislav Ivanović i dalje je deo tima ali će kao jedini aktivni reprezentativac sa trocifrenim brojem nastupa morati da se pomiri sa činjenicom da mu je nakon šest godina oduzeta kapitenska traka.\nJavnost uveliko polemiše oko toga da li je ovakav potez dobar ili loš, odnosno koji su mogući razlozi da dugogodišnji kapiten ostane bez trake uoči Mundijala.\nKako od selektora nismo čuli konkretan razlog, jasno je da u moru komentara na ovu temu ima onih u kojima je dat neki vid logičnog objašnjenja za Krstajićev potez, ali i onih koji su se odmah pozvali na teorije zavere i dali neverovatna objašnjenja.\nVerujemo da novopečeni selektor zna šta radi jer reprezentacija i klub nisu ista stvar i principi kojima se kormilar tima vodi pri izboru kapitena nisu baš isti.\nKada pogledamo reprezentativni spisak videćemo da je Branislav Ivanović igrač koji ima ubedljivo najviše nastupa u dresu sa državnim grbom, a zanimljivo je da po tom kriterijumu Aleksandar Kolarov ne bi bio prvi na listi da ga zameni.\nViše nastupa od levog beka Rome u državnom timu ima Vladimir Stojković koji je 78 puta nosio dres sa grbom Fudbalskog saveza Srbije.\nAleksandar Kolarov ima 6 nastupa manje od prvog golmana "Orlova", dok je novopečeni zamenik kapitena Nemanja Matić do sada upisao 36 nastupa za državni tim. Uz to treba napomenuti da je Stojković jedno vreme bio van reprezentacije iz dobro poznatih razloga, baš kao i Nemanja Matić koji nije bio u planovima selektora Siniše Mihajlovića.\nKada smo već kod brojki recimo i to da iza Ivanovića, Stojkovića i Kolarova najveći broj nastupa sa aktuelnog Krstajićevog spiska imaju Dušan Tadić (49) i Antonio Rukavina (44). Od aktivnih reprezentativaca koji nisu na spisku treba pomenuti Zorana Tošića koji je 76 puta nosio dres Srbije.\nOčigledno je ipak da ovo nije jedini faktor koji je selektor uzimao u obzir tako da ćemo morati da sačekamo neku drugu priliku da bismo dobili nešto konkretniji odgovor na pitanje zašto je došlo do promene kapitena.


Optimizacija zdravstva: Uključite se u dijalog\nKao polazna tačka za izradu Plana optimizacije mreže zdravstvenih ustanova, sprovedeno je više desetina istraživanja i analiza na osnovu kojih je kreirana procena zdravstvenog stanja i zdravstvenih potreba i navika stanovništva, kapaciteta zdravstvenih ustanova i njihovih ljudskih i materijalnih resursa, dostupnosti zdravstvene zaštite i izazova u radu zdravstvenih ustanova, uz uvažavanje specifičnih odlika različitih regiona u Srbiji.\nDesk istraživanje je podrazumevalo prikupljanje i obradu svih relevantnih podataka od 350 zdravstvenih ustanova, Ministarstva zdravlja, Republičkog fonda za zdavstveno osiguranje, Instituta za javno zdravlje „Milan Jovanović Batut“ i drugih izvora. Analizirani su zdravstveni i demografski trendovi, infrastruktura, oprema, ljudski resursi, menadžment, finansije, komunikacije i zakonski okvir.\nSprovedena su istraživanja i/ili konsultacije o zdravstvenom sistemu sa strukovnim komorama:\nPrivredna komora Srbije - Udruženja za farmaciju i medicinsku delatnost\nDodatno, sprovedeno je istraživanje stavova lokalnih samouprava, a u saradnji sa agencijom Ipsos, sprovedeno je i reprezentativno istraživanje stavova građana, kao i dodatne fokus grupe sa građanima, privredom i javnim sektorom.\nOrganizovano je 8 radionica i više predavanja na temu optimizacije zdravstva u okviru Godišnjeg savetovanja Komore zdravstvenih ustanova Srbije u Vrnjačkoj banji koje je okupilo više od 500 učesnika iz zdravstvenog sistema. Organizovan je okrugli sto sa privredom povodom predstaljanja Sive knjige zdravstva gde se sa predstavnicima Ministarstva zdravlja i Svetske banke diskutovalo o pravcima optimizacije i unapređenja zdravstvene zaštite.\nU procesu prikupljanja podataka i razumevanja situacije na terenu, projektni tim je obišao 278 zdravstvenih ustanova i održano je 13 regionalnih sastanaka sa zdravstvenim ustanovama iz svih regiona u Srbiji. Pored sastanaka sa zdravstvenim ustanovama i komorama, održane su konsultacije sa drugim organizacijama i institucijama među kojima su apoteke u državnom vlasništvu, instituti i zavodi za javno zdravlje, Agencija za akreditaciju zdravstvenih ustanova, UNICEF, Asocijaca privatnih zdravstvenih ustanova, Uprava za biomedicinu, zavodi i službe za hitnu pomoć, Agencija za privredne registre, Medicinski fakultet Univerziteta u Beogradu.\nIzrada Plana optimizacije mreže ustanova zdravstvene zaštite predstavlja aktivnost u okviru Drugog projekata razvoja zdravstva Srbije koji sprovodi Ministarstvo zdravlja u saradnji sa Svetskom bankom, uz tehničku podršku stručnog tima međunarodnog konzorcijuma koji čine kompanije IBF (Belgija), Delta Haus (Hrvatska) i NALED (Srbija).\nIBF International Consulting je konsultantska kuća iz Brisela koja posluje od 1977. uz specijalizaciju u oblasti upravljanja kompleksnim projektima tehničke pomoći u zemljama u razvoju i tranziciji. IBF čini stručni tim od 75 ljudi sa dugogodišnjim iskustvom u upravljanju projektima i programima u svim fazama, pre svega u oblasti jačanja institucija, pružanja obuka i tehničke podrške organima javne uprave.\nDelta House je kompanija iz Hrvatske koja od 2005. godine pruža savetodavnu i stručnu podršku zemljama u regionu i svetu u oblasti strateškog planiranja i upravljanja razvojem zdravstva. Okuplja neke od najistaknutijih eksperata za zdravstvenu zaštitu, javno i privatno zdravstveno osiguranje, finansiranje zdravstvene zaštite, ljudske resurse, digitalizaciju, akreditaciju zdravstvenih ustanova, upravljanje kvalitetom i reviziju.\nNALED (Nacionalna alijansa za lokalni ekonomski razvoj) je nezavisno, neprofitno i nestranačko udruženje koje od 2006. godine radi na stvaranju boljih uslova za život i rad u Srbiji kroz javno-privatni dijalog i podršku reformama. NALED je ključni sagovornik Vlade i Parlamenta u definisanju regulatornih prioriteta i zakonskih rešenja zasnovanih na analizama i istraživanjima. U svom članstvu okuplja više od 300 kompanija, lokalnih samouprava i organizacija civilnog društva.\nMinistarstvo zdravlja poziva stručnu i širu javnost, predstavnike zdravstvenih ustanova i institucija, državnih organa, lokalnih samouprava i privrede, da se upoznaju sa Nacrtom plana optimizacije mreže ustanova zdravstvene zaštite u Republici Srbiji (Masterplan) i učestvuju u procesu javnih konsultacija o predloženoj optimizaciji.\nPRILOG PPNS: Nacrt plana optimizacije mreže ustanova zdravstvene zaštite u Republici Srbiji\nZavršne javne konsultacije o predlogu Masterplana biće organizovane od 10. do 22. februara 2021.\nOnlajn prezentacija Masterplana i javno-privatni dijalog će se održati 10. februara u 11 časova uz uživo prenos na početnoj stranici vebsajta www.optimizacijazdravstva.rs. Svi zainteresovani mogu da nominuju pitanja ili komentare za predstavnike Ministarstva zdravlja i projektni tim pisanim putem preko platforme www.sli.do/optimizacija.\nNacrt plana optimizacije mreže zdravstvenih ustanova objavljen je na stranici optimizacijazdravstva.rs/plan-optimizacije. Predloge i sugestije na Masterplan moguće je dostaviti posredstvom onlajn kontakt forme.\nPRILOG PPNS: Nacrt Strategije optimizacije mreže ustanova zdravstvene zaštite i smernice za izradu Plana razvoja zdravstvene zaštite do 2035. godine\nPlan optimizacije mreže ustanova zdravstvene zaštite (Masterplan zdravstva) donosi sistemske promene u funkcionisanju zdravstvenog sistema Srbije. Efikasnost, dostupnost i kvalitet usluga, finansijska stabilnost i približavanje pacijentima ključne su reči koje opisuju Masterplan, a osnovni postulat izrade i sprovođenja plana je obezbeđivanje bolje, više ujednačene i pravovremene zdravstvene zaštite za građane Srbije, u okviru postojećeg budžeta za zdravstvo.\nMasterplan menja pristup funkcionisanju zdravstvenog sistema jer se planiranje u ovom sektoru više neće raditi prema kapacitetima ustanova već prema broju stanovnika, njihovim zdravstvenim potrebama i adekvatnosti ustanova da pruže kvalitetnu zdravstvenu zaštitu.\nPromene koje predviđa ovaj strateški dokument biće realizovane u narednih 15 godina i to u tri faze: kratkoročno (1-3 godine), srednjoročno (4-7 godina) i dugoročno (8-15 godina) što će pacijentima omogućiti blagovremeno prilagođavanje novinama i nesmetano funkcionisanje zdravstvenog sistema.\nNova regionalna organizacija i kategorizacija\nNacrtom Masterplana predviđeno je da zdravstveni sistem bude podeljen na šest regiona (Region Vojvodine, Beogradski region, Region Zapadne Srbije, Region Šumadije i centralne Srbije, Region Istočne Srbije i Region Južne Srbije). Središte svakog regiona je jedna centralna bolnica, sa najboljom opremom i kadrovima, koja pruža najsloženije zdravstvene usluge na nivou regiona, a svaki region će imati i svoje regionalne apotekarske ustanove, službu za hitnu pomoć i druge ustanove od značaja za pružanje efikasne i kvalitetne zdravstvene zaštite.\nOsnova zdravstvenog sistema je primarni nivo zdravstvene zaštite (domovi zdravlja) dok će bolnice sekundarnog i tercijarnog nivoa biti podeljene u četiri kategorije, sa jasnim razgraničenjem usluga koje pružaju:\nkategorija: lokalna (opšta) bolnica biće u potpunosti funkcionalna za četiri grane medicine (interna medicina, ginekologija-akušerstvo, pedijatrija i hirurgija), sa pratećim službama (anesteziologija, radiologija i dr.)\nkategorija: okružna (opšta) bolnica pokrivaće sve delatnosti bolnica 1. kategorije i još 15 dodatnih usluga (urologija, neurologija, infektologija…)\nkategorija: regionalna bolnica sa svim uslugama 2. kategorije bolnica i najmanje 70% usluga tercijarnog nivoa zaštite\nkategorija: centralna republička bolnica – Univerzitetski klinički centar Srbije biće ustanova najviše kategorije u Srbiji i njene usluge biće usmerene na visoku medicinu i pružanje najkompleksnijih zdravstvenih usluga, sa najboljim stručnjacima i opremom. U ovoj kategoriji naći će se i Univerzitetski klinički centar Vojvodine kao centralna pokrajinska bolnica i Vojno-medicinska akademija.\nMasterplan predviđa i dva modela spajanja zdravstvenih ustanova – kroz funkcionalnu i institucionalnu integraciju. Funkcionalna integracija omogućiće da dve srodne ustanove na osnovu ugovora/sporazuma o saradnji razmenjuju lekare, usluge, opremu, prostor ili organizuju zajedničke službe u cilju unapređenja kvaliteta zdravstvene zaštite (npr. Univerzitetska dečija klinika „Tiršova“ i Institut za majku i dete „Dr Vukan Čupić“).\nKod institucionalne integracije doći će do pripajanja ili spajanja dve ili više ustanova u jedno pravno lice (npr. formiranje zdravstvenih centara koji u svom sastavu imaju opštu bolnicu i dom zdravlja, spajanje više zdravstvenih ustanova u jednu zdravstvenu ustanovu, ili pripajanje zdravstvenoj ustanovi višeg nivoa zdravstvene zaštite). Institucionalna integracija neće značiti gašenje ustanova niti će podrazumevati otpuštanje zaposlenih već ima za cilj unapređenje administrativnog upravljanja – efikasnije planiranje nabavke opreme, bolje upravljanje kadrovima, lakše organizovanje dežurstava i svega što je važno za obezbeđivanje finansijske stabilnosti i kvaliteta rada.\nPredviđeno je da do 2035. broj zdravstvenih ustanova kao individualnih pravnih lica u mreži na ovaj način bude smanjen sa sadašnjih 313 na 117.\nJedan od ključnih ciljeva Masterplana jeste da pacijenti dobiju što ujednačeniju uslugu, bilo da žive u gradu ili ruralnim i brdsko-planinskim krajevima, da se obezbedi veća dostupnost specijalističkih pregleda, kao i da zdravstvena zaštita bude pružena u što kraćem vremenu (80% zdravstvenih usluga biće dostupno unutar „zlatnog sata“ odnosno 60 minuta od mesta stanovanja).\nPodela zdravstvenog sistema na šest celina podrazumeva da će pacijenti najveći deo usluga dobiti u svom regionu što smanjuje potrebu da za stalnim putovanjem u univerzitetske centre Beograd, Novi Sad, Niš ili Kragujevc.\nCilj je i da najveći deo pregleda, posebno specijalističkih, pacijenti dobiju u svom domu zdravlja. Svaki dom zdravlja imaće tim specijalista opšte medicine, pedijatrije, ginekologije i stomatologije dok će u drugim oblastima preglede obavljati specijalisti iz opštih bolnica koji će deo radnog vremena provoditi u domu zdravlja. To je posebno važno za građane usmerene na domove zdravlja u ruralnim krajevima gde su pojedini specijalisti bili deficitarni. Za njih će ova promena značiti veću dostupnost lekara, a za sve građane manju potrebu da putuju do bolnica kako bi dobili specijalistički pregled, kao i smanjenje broja duplih pregleda i laboratorijskih analiza.\nUz to, za stariju populaciju važna promena biće predlog da izabrani lekari provode do 20% radnog vremena na terenu odnosno u kućnim posetama. Uz jačanje patronažnih službi ova novina predviđa još jedan važan korak u približavanju zdravstvenog sistema pacijentu.\nKljučna novina za građane jeste i reforma sistema upućivanja pacijenata i zakazivanja pregleda. Jasno definisanje kojoj bolnici gravitiraju pacijenti iz određenog doma zdravlja ubrzaće dolazak do pregleda i smanjiti opterećenost pojedinih bolnica. „Put pacijenta“ kroz zdravstveni sistem biće pojednostavljen tako da će se smanjiti njihovo vraćanje lekaru opšte prakse radi ponovnog pregleda. Zajedno sa definisanjem opsega usluga koje pružaju različite kategorije bolnica ove promene vodiće redukovanju listi čekanja.\nUnapređeno upravljanje kadrovima\nVažan segment Masterplana iz perspektive zaposlenih u zdravstvenom sistemu je novi način upravljanja kadrovima. Pri resornom ministarstvu biće formiran Centar koji će objediniti sve poslove oko kadrova u jedan sistem, a koji su sada podeljeni između Ministarstva, IZJZ „Milan Jovanović Batut“ i RFZO.\nKroz automatizovano prikupljanje podataka i planiranje, Centar će omogućiti brže donošenje kadrovskog plana, planiranje i upravljanje stručnim usavršavanjem zdravstvenih radnika i saradnika, pripravničkim stažom i stručnim ispitom, efikasnije utvrđivanje stvarnog stanja i potreba za zapošljavanje novih kadrova, povezivanje sa Nacionalnom službom za zapošljavanje u cilju nalaženja najboljih kandidata, definisanje prioriteta i kriterijuma za prijem novih kadrova.\nVrlo važan segment rada Centra bilo bi utvrđivanje pravila ponašanja, a posebno razrađivanje sistema nagrađivanja kvalitetnih i destimulisanja lošeg ponašanja u ustanovama.\nCentar bi imao tri sektora sa jasnom podelom zadataka – sektor za plan, analitiku i organizaciju, sektor za informatiku i statistiku i razvojno-edukativni sektor.\nPosao planiranja kadrovske politike značajno će olakšati činjenica da je u okviru izrade Masterplana pripremljen srednjoročni kadrovski plan za sve zdravstvene ustanove.\nJedan od zadataka centra biće i uvođenje sistema vrednovanja rada zaposlenih u zdravstvu i adekvatnog nagrađivanja, a nova organizacija zdravstvenog sistema obezbediće i njihovo profesionalno usavršavanje.\nPrelazak dela specijalista iz domova zdravlja u opšte bolnice omogućiće da deo radnog vremena provode u domu zdravlja na pružanju usluga, a deo radnog vremena u bolnici usavršavajući znanja i veštine.\nTakođe, preciznije definisanje „puta pacijenta“ od doma zdravlja ka bolnici, rasteretiće pojedine ustanove koje su sada pod velikim pritiskom i omogućiti ravnomerno opterećenje lekara i medicinskih sestara.\nHitna pomoć, apoteke, perinatologija, gerijatrija i palijativa\nUnapređeni model organizacije predviđen je za ustanove i usluge od posebnog značaja za građane kao što su hitna pomoć, apoteke, briga o novorođenčadi, gerijatrija i palijativna nega.\nHitna pomoć – svaki od šest regiona (i Novi Pazar zbog svojih demografskih i geografskih karakteristika) imaće svoj zavod za urgentnu medicinu sa regionalnim dispečerskim centrom umesto mnoštva opštinskih što će omogućiti lakše praćenje dostupnosti vozila hitne pomoći i njihovo bolje usmeravanje ka pacijentima. Na području Srbije biće implementiran evropski SOS broj 112 za pozivanje hitne pomoći. Dežurnu službu hitne pomoći 24/7 trebalo bi da formiraju svi domovi zdravlja u mestima sa više od 25.000 stanovnika, kao i devet uz autoputeve (državne puteve IA kategorije) u mestima sa manje od 25.000 stanovnika. Uz domove zdravlja, službu hitne pomoći i hitni prijem organizovaće i bolnice, a promena u tom delu posebno će biti vidljiva u Beogradu. Urgentni centar Univerzitetskog kliničkog centra Srbije biće funkcionalno povezan sa službama za prijem i zbrinjavanje hitnih stanja u sva četiri kliničko-bolnička centra glavnog grada, koji će raditi 24/7 tj. non-stop svim danima. Pacijenti kojima je potrebno urgentno zbrinjavanje biće upućivani u određeni KBC prema domu zdravlja kojem pripadaju. Biće definisani i protokoli koja se stanja obavezno zbrinjavaju u Urgentnom centru UKC Srbija, a krajnji cilj je da se na teritoriji Beograda formira pet bolničkih urgentnih centara (4 KBC i UKC Srbije) koji su u potpunosti opremljeni da mogu ravnopravno da zbrinjavaju sva urgentna stanja. Takođe, Masterplan predviđa da u Beogradu i Nišu bude organizovana helikopterska služba hitne pomoći koja bi pokrivala celu teritoriju zemlje za urgentne slučajeve.\nApotekarske ustanove – osnivačka prava nad državnim apotekama preuzeće republički i pokrajinski nivo vlasti, a u cilju unapređenja njihovog rada biće kreiran plan finansijske konsolidacije i izjednačeni uslovi rada za privatne i državne apoteke, posebno geografski i demografski kriterijumi za otvaranje apoteka što je posebno važno za građane u ruralnim krajevima. Takođe, predviđeno je unapređenje sistema centralizovanih javnih nabavki lekova. Kroz institucionalnu integraciju planirano je povezivanje javnih apotekarskih ustanova na nivou svakog od šest regiona.\nPerinatologija – u cilju unapređenja sigurnosti porodilja i beba, „Masterplan“ predviđa da se ubuduće svi porođaji obavljaju isključivo u bolnicama, gde će dobiti najkvalitetniju uslugu. To se posebno odnosi na visoko rizične trudnoće gde je cilj da se unapređenjem transporta koje bi obavljale i ustanove najvišeg, tercijarnog nivoa zdravstvene zaštite obezbedi da se najmanje 80% rizične novorođene dece rodi u porodilištima. Jedna od preporuka je i da se broj porođaja carskim rezom srednjoročno ne bude veći od 25%, a dugoročno ne veći od 20%. Funkcionalnom integracijom ginekološko-akušerskih i pedijatrijskih klinika biće formirano i pet perinatalnih centara (dva u Beogradu i po jedan u Nišu, Novom Sadu i Kragujevcu), kao ustanove najvišeg ranga, u kojima će biti zbrinute rizične trudnoće i lečena novorođenčad sa posebnim zdravstvenim problemima. Planirano je i umrežavanje svih porodilišta, instituta i klinika u jedinstveni informacioni sistem sa mogućnostima da se u realnom vremenu svakom bolesnom novorođenčetu omogući pravovremena dijagnostika i terapija, uz konsultacije lekara putem video konferencijskih poziva. Masterplan sugeriše i razmatranje mogućnosti proširenja kapaciteta porodilišta u Beogradu.\nGerijatrija i palijativna nega – Poseban fokus Masterplan je stavio i na najstariju populaciju i pacijente u terminalnim fazama bolesti, sledeći smernice i standarde Evropske unije za ove ranjive grupe. Uz brigu koju će dobiti u domovima zdravlja, predviđeno je i da u svakom od regiona postoji vodeća gerijatrijska ustanova za organizaciju i koordinaciju zbrinjavanja. Broj kreveta za palijativne pacijente biće gotovo udvostručen, sa 300 na 560. U cilju njihovog dostojanstvenog zbrinjavanja predviđeno je i da budu smešteni što je moguće bliže porodici (na najviše sat vremena putovanja).\nUlaganje u opremu i infrastrukturu\nPoseban deo Masterplana posvećen je unapređenju materijalnih resursa zdravstvenog sistema. Uspešno donošenje plana optimizacije, otvara mogućnost Srbiji da iskoristi sredstva Svetske banke za nabavku najsavremenije i najneophodnije opreme – magnetnih rezonanci, CT skenera i ultrazvučnih aparata – što će posebno osnažiti borbu protiv onkoloških bolesti. Cilj Masterplana je da se do 2035. godine ranim otkrivanjem kancera sačuva, kako je procenjeno 105.000 života.\nMasterplan sugeriše plan ulaganja u medicinsku opremu i njeno pozicioniranje po ustanovama. Kreiran je popis potreba prema nizu kriterijuma kao što su uticaj na stanovništvo, uticaj na smrtnost, standardi koje propisuje Svetska zdravstvena organizacija, ali i prema zahtevima lekara. Predviđeno je da se postigne „Zlatni standard“ da najmanje 60% opreme ne bude starije od pet godina.\nSlična aktivnost planirana je i u domenu ulaganja u infrastrukturu gde su takođe identifikovane potrebe stanovništva i ustanova. Skenirano je stanje svih objekata nakon čega su ustanove podeljene u pet kategorija prema hitnosti ulaganja u obnovu. Na temelju Masterplana biće napravljena lista potrebnih investicija u narednih 15 godina što će omogućiti efikasnije planiranje i izvođenje radova.\nMasterplan daje i detaljan popis obaveznih prostorija koje bi trebalo da ima svaka ustanova i prema nivou zdravstvene zaštite i prema vrsti (dom zdravlja, apoteka, hitna pomoć…), kao i preporučene površine tih prostorija.\nIz Plana optimizacije\nPrimarna zdravstvena zaštita: Zavod za dentalnu medicinu - s obzirom da ovi zavodi ne postoje na teritoriji cele RS, a skladu sa konceptom optimizacije predlaže se institucionalno spajanje jedinog takvog zavoda u Kragujevcu sa Domom zdravlja Kragujevac.\nHitna pomoć: Svaki od 6 regiona ima po jedan Zavod za urgentnu medicinu sa organizovanim kol dispečerskim centrom (Novi Sad, Beograd, Kragujevac, Niš, Užice, Zaječar) i sa dispečerskim ispostavama u domu zdravlja koji se nalazi u najvećem gradu okruga.\nTransfuziologija: Uz postojeći Institut za transfuziju krvi Srbije u Beogradu i zavode u Novom Sadu i Nišu, kratkoročno treba formirati zavod u Kragujevcu sa posebnom organizacionom jedinicom u Užicu.\nNeonatologija / perinatologija: U skladu sa savremenom organizacionom koncepcijom, u Beogradu se formiraju dva, a u Novom Sadu, Kragujevcu i Nišu još tri od ukupno pet perinatalnih centara koliko je neophodno za celu Srbiju.\nNacrtom Masterplana predviđeno je da zdravstveni sistem Srbije bude podeljen na šest regiona i AP Kosovo i Metohija. Detaljniji predlog optimizacije dostupan je na pojedinačnim stranicama za svaki region:\nOptimizacija mreže zdravstvenih ustanova slikovito se prikazuje dijagramima na kojima se mogu videti sve pojedinačne javne zdravstvene ustanove podeljene prema različitim nivoima zdravstvene zaštite.\nNa dijagramima je odvojeno prikazano trenutno („as-is“) stanje, kao i predlog optimizacije mreže u kratkom roku (1 do 3 godine), srednjem roku (4 do 7 godina) i dugom roku (8 do 15 godina).\nTrenutno stanje - Javne zdravstvene ustanove u regionu Šumadije i Centralne Srbije\n55 zdravstvenih ustanova\nPredlog plana mreže ZU za kratkoročni i srednjoročni period u Šumadiji i Centralnoj Srbiji\n36 javnih zdravstvenih ustanova\nPredlog plana mreže ZU za dugoročni period u Šumadiji i Centralnoj Srbiji\n14 zdravstvenih ustanova


Dvojezične grupe Predškolske ustanove „Labud Pejović“ 15. novembra su u Gradskom pozorištu održale interesantan program čiji je cilj bio ukazati na to koliko je dobro što različiti živimo zajedno. Na manifestaciji su nastupile dvojezične grupe vrtića, koje su se publici predstavile mini-predstavama, plesnim tačkama i narodnim pesmama na srpskom i na mađarskom jeziku.\nNa priredbi predškolaca član Opštinskog veća za kulturu, civilne organizacije i regionalnu saradnju Čaba Štefaniga, v.d. direktora Turističke organizacije Jovan Ječanski i vlasnica knjižare „Prizma“ Eržebet Ivanović uručili su i nagrade na konkursu „Naj naj dečja nedelja“: prvoplasirana je OŠ „Šamu Mihalj“ iz Bačkog Petrovog Sela, drugo mesto ravnopravno dele Ekonomsko-trgovinska škola i Tehnička škola, a trećeplasirana je Predškolska ustanova „Labud Pejović“.\nKnjižara „Prizma“ je obezbedila nagrade, za prvu nagradu 20.000, za drugu 15.000, a za treću 10.000 dinara, a za te iznose će nagrađeni u istoj knjižari moći da kupe školski i kancelarijski materijal.\nPodsticanje demokratske kulture\nZa Dan tolerancije, 16. novembra, bili su aktivni i učenici i nastavnici u školi „Zdravko Gložanski“. Deca su igrala razne igre čiji je cilj bio prihvatanje različitosti, a sve to je bio deo projekta „Podsticanje demokratske kulture u školama“. Najlepšu „sliku“ su deca i profesori poslali o školi kada su u dvorištu objekta u centru Bečeja formirali „ljudska slova“ T i O i srce, svi obučeni u bele majice.\nDecu sa smetnjama u razvoju posetili obdaništanci\nIstog dana su i deca i mladi, korisnici Dnevnog boravka za decu sa smetnjama u razvoju Centra za socijalni rad, krunisali nedelju u znaku tolerancije, kada su primili decu iz dečjeg vrtića i sa njima igrali igrice, ukazujući na važnost prihvatanja drugih i donekle drugačijih. Prethodno su, tokom nedelje, deca iz Dnevnog boravka posetila svoje komšije, mališane iz jaslica predškolske ustanove.\nPodsetimo da je Dnevni boravak organizovao slične aktivnosti i prošle godine u okviru Nedelje tolerancije pod nazivom „Zona tolerancije“.\nRecitovanje na jeziku komšija\nMađarsko kulturno društvo „Petefi Šandor“ 16. novembra desetu godinu zaredom je organizovalo takmičenje u recitovanju za Dan tolerancije, kada su deca mađarskog maternjeg jezika recitovala pesme na srpskom jeziku, a učenici srpskog maternjeg jezika učinili su to na mađarskom jeziku. Na nadmetanje se prijavilo ukupno 80 učenika, osim Bečejaca i Bačkogradištanci, ali i Zrenjaninci.\nU grupi dece koja su recitovala na mađarskom jeziku, u kategoriji prvih i drugih razreda osnovnih škola prva nagrada je dodeljena Dmitru Mraoviću, a posebno priznanje dobila je Nevena Dobrički. U grupi učenika trećih i četvrtih razreda prve su bile Doroteja Mraović i Andrea Lehocki, drugu nagradu zaslužio je Marko Milinkov, a treću Natalija Tašković.\nPoslednji put izmenjeno 27 novembar 2017\nViše iz ove kategorije « Grupa protiv naplate parkiranja u Bečeju: Predsednik na „Fejsbuku“\tNacionalni dan borbe protiv duvanskog dima: Osveži prostor »


Početna Evropiknik u Plocku\nNa poziv Miroslava Milevskog gradonačelnika Plocka i ove godine na Evropikniku učestvovala je delegacija grada Loznice. Pomoćnik gradonačelnika Marinko Nikolić, član Gradskog veća Tomislav Arnautović i direktor javnog preduzeća ''Toplana'' Milan Panić preneli su poruku gradonačelnika Loznice Vidoja Petrovića u kojoj se naglašava značaj prijateljstva građana Loznice i Plocka zanovljenog pre više od 40 godina.\nTokom trodnevnog boravka u Plocku sa gostima iz još sedam gradova Nemačke, Litvanije, Rusije, Italije, Moldavije, Francuske i Sjedinjenih američkih država naša delegacija je u razgovoru sa gradonačelnikom Milevskim upoznata sa razvojnim potencijalima grada na Visli. Miroljub Petrović, savetnik ambasadora Srbije u Varšavi, pridružio se lozničkoj delegaciji predstavljanjem aktuelnih oblika saradnje Srbije i Poljske. Dok je trajala ova međunarodna manifestacija u Plocku domaćin Lozničanima je bio Miroslav Brezinski, dugogodišnji organizator programa saradnje i bratimljenja žitelja dva grada.\nPrenet je poziv gradonačelnika Loznice gospodina Vidoja Petrovića gradonačelniku Plocka Miroslavu Milevskom, da poseti Loznicu i da se svestrana saradnja dva zbratimljena grada dodatno obogati evropskim vrednostima.\nZajedno sa veteranima poljske vojske iz Drugog svetskog rata i rukovodstvom grada Plocka sve delegacije su povodom 9. maja - Dana pobede nad fašizmom i Dana Evrope položile vence na spomenik nepoznatih vojnika palih u odbrani Poljske od fašizma.


Finale FIS sezone na Planici - Eurosport\nFinale FIS sezone na Planici\nJoš jedna uzbudljiva sezona FIS Svetskog kupa u skijaškim skokovima bliži se kraju. U četvrtak 22.III startuje poslednje takmičenje u sezoni 2017-2018, koje će se održati na Letalnici bratov Gorišek, koja se nalazi na brdu dužine 240m.\nUpdated 21/03/2018 at 11:00 GMT\nProšlog vikenda u Vikersundu, Kamil Stoh i norveški tim su imali razloga za slavlje. Na poslednjem letačkom takmičenju sva tri stepenika pobedničkog postolja zauzeli su Norvežani, Robert Johanson, Andreas Stjernen i Daniel Andre Tinde.\nPoljak Kamil Stoh je zauzeo šesto mesto, čime je osigurao titulu u generalnom plasmanu FIS Svetskog kupa.\nPlan direktnih prenosa na Eurosportu i na Eurosport Plejeru:\n14:45 Pojedinačno takmičenje\n09:45 Ekipno takmičenje\n09:45 Pojedinačno takmičenje


Privrednici i javni sektor u Republici Srpskoj rasteretili su se za 22,81 milion maraka obaveza i potraživanja na trećoj ovogodišnjoj multilateralnoj kompenzaciji.\nPrema preliminarnim rezultatima objavljenim na Banjalučkoj berzi, obaveze i potraživanja kompenzovalo je 606 učesnika.\n- Učesnici mogu do sutra do 15 časova ispravljati izvještaje o kompenzaciji koja je sprovedena 18. juna. Nakon ispravke, dobiće konačne izvještaje o multilateralnoj kompenzaciji - navedeno je na internet stranici Banjalučke berze.\nŠansu da naplati svoja potraživanja iskoristila je i opština Nevesinje.\n- Prijavili smo oko 40.000 potraživanja od Zavoda za udžbenike i nastavna sredstva RS, jednog građevinskog i komunalnog preduzeća. Ovo je izuzetna mogućnost da se izmire obaveze i dugovi bez gotovog novca. Sigurno ćemo se prijaviti i na svaku narednu kompenzaciju - istakla je za “Glas Srpske” samostalni stručni saradnik za budžet i finansije u opštini Nevesinje Bojana Đurasović.\nU trećoj ovogodišnjoj rundi prebijanja dugova učestvovala je i Fabrika obuće “Dermal” iz Kotor Varoša.\n- Prema preliminarnom izvještaju, kompenzovali smo 35.858 KM. Zadovoljni smo jer u većini slučajeva na ovaj način uspijevamo da naplatimo određena potraživanja i izmirimo svoje obaveze prema dobavljačima - istakla je rukovodilac finansija u “Dermalu” Dragana Slezinger.\nFinansijski direktor preduzeća “Agreks” iz Donjeg Žabara Rado Lejić kazao je da je ova kompanija kompenzovala oko 6.500 KM.\n- Taj iznos se uglavnom odnosi na naša potraživanja od jedne privatne firme i obaveze koje smo imali prema Veterinarskoj stanici u Šamcu. Na nekim ranijim kompenzacijama uspijevali smo “prebiti” i do 50.000 maraka potraživanja i obaveza - rekao je Lejić i dodao da ovaj sistem olakšava poslovanje privrednicima.\nMeđu inicijatorima za pokretanje ovog sistema smanjenja duga bila je i Područna privredna komora Banjaluka.\n- Redovno unosimo svoje obaveze u sistem kompenzacije i ovaj put kompenzovali smo oko 35.000 KM obaveza - rekao je predsjednik Područne privredne komore Banjaluka Goran Račić.\nU poređenju sa drugom ovogodišnjom kompenzacijom, koja je održana u aprilu, prebijeno je oko 12 miliona maraka manje, a dug je kompenzovao 71 učesnik manje. Na prvoj ovogodišnjoj multilateralnoj kompenzaciji, koja je održana u februaru, 678 učesnika kompenzovalo je 31,26 miliona KM obaveza i potraživanja. Do kraja godine planirane su još tri multilateralne kompenzacije i to u avgustu, oktobru i decembru.\nGoran Račić ističe da se u posljednje vrijeme smanjuje broj učesnika na multilateralnim kompenzacijama, te apeluje na privrednike da iskoriste ovu šansu za postizanje bolje likvidnosti.\n- Apelujem na Poresku upravu RS da nađe mehanizam da se što više kompanija uključi u sistem multilateralne kompenzacije, jer svi oni koji su na listi dužnika neuključivanjem u taj sistem čine poreske prekršaje - kazao je Račić.


Velemir: Sistemski nam uništavaju grad, bojkot izbora dobra odluka - Z1INFO.RS\nNaslovna Politika i društvo Velemir: Sistemski nam uništavaju grad, bojkot izbora dobra odluka\nVelemir: Sistemski nam uništavaju grad, bojkot izbora dobra odluka\nZa to vreme, dok smo mi bili korektni, usmerivši svu svoju energiju na što bezbolniji prolazak i naših članova i svih drugih građana Srbije kroz tu ozbiljnu situaciju, ostavljajući sve političke različitosti po strani, smatrajući da je važno da se sačuvamo svi, bez obzira na stranačku, nacionalnu ili bilo koju drugu pripadnost; članovi vladajuće stranke su bili u predizbornoj kampanji, nastavili su sve svoje aktivnosti, koristeći svoj položaj i uticaj na najsramniji način., navodi se u saopštenju Narodne stranke Zrenjanin.\nOni su podsetili javnost da su ”Zrenjaninci, nažalost, navikli da se pate sa kvalitetom vode, ali su tokom karantina od po nekoliko dana bili i bez ikakve vode, ili jako slabog pritiska zbog igrarija tzv. fabrike vode, čiji kapaciteti nisu dorasli potrebama građana Zrenjanina”. Mešetarenje se nastavilo izjavom gradonačelnika o raspisivanju tendera za nabavku dodatnih pumpi za vodu- zašto bi grad, našim parama, plaćao privatniku njegovu nesposobnost da obezbedi valjanu uslugu stanovnicima grada”, navodi se u saopštenju.\nS obzirom na broj socijalno ugroženih kategorija stanovništva, vlast se umilila da podeli pakete pomoći penzionerima sa niskim primanjima, piše u saopštenju i dalje navodi ”Poražavajuća je činjenica da u nekad ekonomskom gigantu, 15.000 penzionera ima penziju manju od 30.000 dinara, a još porazniji za njih su bili paketi koje su primili. Vrednost tih paketa je između 520 i 863 dinara, kako su izračunali naši najstariji sugrađani, uzimajući razlike u cenama od najjeftinijih do najskupljih maloprodaja. Zašto su, opet, Zrenjaninci zakinuti u odnosu na ostale građane Srbije?”\nNataša Velimir , poverenik Narodne stranke u Zrenjaninu je navela sledeće ”O 2 šlepera vode koji su krenuli ka Zrenjanincima, ali do njih nikad nisu stigli, već su završili na privatnom stovarištu građevinskog materijala; o davanju građevinske dozvole za fabriku LingLong, koja se gradi već više od godinu dana; o 4 dana tokom kojih su građani mogli da vide projekat za gradnju nove kineske fabrike za prizvodnju nerastvorljivog sumpora, kojom će biti zabijen poslednji ekser u kovčeg zdravog vazduha u našem gradu, mogli bismo da kažemo još puno toga, ali ne ovom prilikom”.\nSada možemo samo da zaključimo da smo ponosni na svoju odluku o bojkotu izbora, donetu još 20. avgusta prošle godine, jer definitivno ne želimo da učestvujemo u ovom sistematskom uništavanju grada, znamo da će građani Zrenjanina umeti da cene našu doslednost i istrajnost u politici nepristajanja na mrvice koje nam se, kao i građanima koji nisu članovi vladajuće klike, nude za preživljavanje, navodi se na kraju saopštenja Narodne stranke.


Lončar: Vučić je bio životno ugrožen, lekari mu spasili život – RTV SUNCE Arandjelovac\nHome » Srbija » Lončar: Vučić je bio životno ugrožen, lekari mu spasili život\nin Srbija, Vesti 17/11/2019\nZlatibor Lončar je za Tanjug rekao da je po prijemu na VMA procenjeno da je predsednik Srbije životno ugrožen.\n“Koristim ovu priliku da lično zahvalim medicinskim timovima VMA, koji su još jednom pokazali svoju stručnost i profesionalizam”, rekao je ministar Lončar, dodajući da su vrhunski lekari i sestre potvrda snage jedne države.\nI predsednik Vučić je zahvalio radnicima Vojnomedicinske akademije. Poručio je da će od ponedeljka biti “u punom radnom pogonu”.\nPrethodna: Sofisticirana diskriminacija na tržištu rada\nSledeća: Seniori OK Šumadija savladali ekipu Crnjanskog


Naveo je i da je saradnja sa Biološkim fakultetom po tom pitanju veoma značajna i da uvedene mere već sada daju rezultate.\n"Ako uporedimo prvih 12 dana avgusta ove i prošle godine, merenja su pokazala da je na istom mernom mestu prošle godine bilo 438 čestica, a ove svega 98. Prošle godine smo imali pet dana u kojima je koncentracija čestica prelazila dozvoljenu granicu, a ove samo jedan", ukazao je Radojičić.\nOve godine formiran je i Centar za koordinaciju aktivnosti na suzbijanju ambrozije na teritoriji grada, čiji je naredni sastanak početkom septembra, kada se očekuje i svojevrstan "pik" cvetanja ambrozije, naglasio je Radojičić.\nDodao je da je Novi Beograd jedan od delova grada gde je definisana veća koncetracija ambrozije i da je potrebno da i građani daju svoj doprinos, tako što će uništiti ambroziju u svom dvorištu.\n"Tamo gde ne mogu to da učine, treba takve površine da prijave Beokomu ili gradskom Sekretarijatu za zdravstvo", podsetio je Radojičić.\nKada je reč o suzbijanju komaraca na teritorji prestonice, Radojičić je istakao da je samo u toku jučerašnjeg dana zaprašeno oko 6.000 hektara i da je od kraja jula zaprašeno oko 36.000 hektara, što je, kako kaže, i dalo rezultate.


Masovno trovanje u Albaniji, pokrenuta istraga - 26.10.2021, Sputnik Srbija\nMasovno trovanje u Albaniji, pokrenuta istraga\nAlbansko tužilaštvo pokrenulo je istragu zbog masovog trovanja u Kroji, gde je proteklih dana hospotalizovano skoro 400 ljudi. 26.10.2021, Sputnik Srbija\nOd nedelje do danas u bolnicu se javilo 370 ljudi, a izvori iz policijske uprave navode da su u gradu bile postavljene dve cisterne za koje se sumnja da je pijaća voda u njima bila pomešana sa kanalizacionom, prenosi Albanijan dejli mejl.Direktor bolnice u Kroji kaže da se situacija prati i da nema ozbiljnih slučajeva zdravstvenih stanja pacijenata."Obezebeđeni su svi uslovi i lekovi za lečenje", navode u lokalnoj bolnici.U međuvremenu, testovi su već obavljeni, a nadležni čekaju laboratorijske rezultate Uprave za javno zdravstvo kako bi se otkrilo šta je potencijalno moglo da izazove da ljudi dobiju simptome trovanja, prenosi „Albanijan dejli njuz“.\nalbanija, region – društvo, region (šire), društvo\n12:59 26.10.2021 (Osveženo: 13:41 26.10.2021)\nAlbansko tužilaštvo pokrenulo je istragu zbog masovog trovanja u Kroji, gde je proteklih dana hospotalizovano skoro 400 ljudi.\nOd nedelje do danas u bolnicu se javilo 370 ljudi, a izvori iz policijske uprave navode da su u gradu bile postavljene dve cisterne za koje se sumnja da je pijaća voda u njima bila pomešana sa kanalizacionom, prenosi Albanijan dejli mejl.\nDirektor bolnice u Kroji kaže da se situacija prati i da nema ozbiljnih slučajeva zdravstvenih stanja pacijenata.\n"Obezebeđeni su svi uslovi i lekovi za lečenje", navode u lokalnoj bolnici.\nU međuvremenu, testovi su već obavljeni, a nadležni čekaju laboratorijske rezultate Uprave za javno zdravstvo kako bi se otkrilo šta je potencijalno moglo da izazove da ljudi dobiju simptome trovanja, prenosi „Albanijan dejli njuz“.


Čestitka ministra Mićanovića u povodu Svjetskog dana slobode medija - Stranka Demokratske Akcije Gradski Odbor Tuzla\nČestitka ministra Mićanovića u povodu Svjetskog dana slobode medija\nPress SDA Tuzla2020-05-03T15:21:37+02:00\nBy Press SDA Tuzla Vijesti Komentari isključeni za Čestitka ministra Mićanovića u povodu Svjetskog dana slobode medija\nSrđan Mićanović, ministar za kulturu, sport i mlade Tuzlanskog kantona uputio je čestitku u povodu Svjetskog dana slobode medija u kojoj se navodi:\nDanas se obilježava Svjetski dan slobode medija, jedinstvena prilika da se svi još jednom podsjetimo kako je sloboda medija temeljna vrijednost demokratskog društva.\nTehnološki napredak je profesionalcima u oblasti medija donio nove izazove u borbi protiv lažnih vijesti i dezinformacija, te stavio u fokus poštovanje etičkih standarda profesije. Nedavna iskustva sa pandemijom COVID -19 virusa još jednom su stavila u prvi plan važnost pravovremenog i nepristrasnog izvještavanja. Medijski radnici su dali nemjerljiv doprinos u tačnom i provjerenom informisanju građanstva, a sve sa ciljem kako bi se spasili ljudski životi, čime su dodatno afirmisali važnost medija i medijskih sloboda.\nPotrebno je naglasiti da su negativne ekonomske posljedice pandemije značajno uticale na medijske kuće i novinare, te se oni u vremenu njihovog izuzetno značajnog doprinosa ipak susreću sa velikim neizvjesnostima.\nKoristim priliku da u ovim vremenima punim izazova novinarima i ostalim zaposlenicima u oblasti medija čestitam Svjetski dan slobode medija.


UKC Republika Srpska – Vizija i plan UKC Republike Srpske : Rame uz rame sa svjetskim zdravstvenim centrima\nVizija i plan UKC Republike Srpske : Rame uz rame sa svjetskim zdravstvenim centrima\nKontinuirana edukacija ljekara iz Urgentnog centra Univerzitetskog kliničkog centra Republike Srpske\nEdukacija iz mjera napredne kardiopulmonalne reanimacije (Advanced Life Support Course – ALS) za doktore medicine iz Urgentnog centra održala se 21. i 22. avgusta 2021. godine u UKC Republike Srpske. Edukacija se vršila prema preporukama Evropskog Savjeta – ERC koji je vodeća evropska naučna ustanova koja se bavi urgentnom medicinom i kardiopulmonalnom reanimacijom. U edukaciji je učestvovalo pet instruktora ERC-a iz Resusticionog Savjeta Srbije na čelu sa dr Zlatkom Fišerom, a iz naše ustanove načelnica Urgentnog centra UKC Republike Srpske dr Slavica Zeljković i dr Suzana Šobot. U edukaciji je učestvovalo 14 ljekara Urgentnog centra UKC Republike Srpske.\nALS kurs Evropskog Resuscitaciong Savjeta – ERC je osmišljen kao radno intenzivan seminar tokom kojeg polaznik ovladava praktičnim vještinama i potvrđuje svoja teoretska znanja koja se odnose na napredne mjere zbrinjavanja iznenadnog zastoja rada srca.\nTokom rada polaznici imaju ulogu vođe reanimacionog tima i rješavaju kroz razradu scenarija stimulaciju iznenadnog srčanog zastoja, vrše procjenu stanja pacijenta i osposobljavaju se za pravilno upravljanje timom koji rješava stanja koja prethode iznenadnom srčanom zastoju i sam iznenadni srčani zastoj kao i mjerama postresuscitacione njege.\nOvakav vid edukacije je od izuzetnog značaja jer ljekari koji rade u oblasti urgentne medicine moraju posjedovati širok spektar teoretskog i praktičnog znanja u zbrinjavanju svih vrsta hitnih pacijenata i to po posljednjim smjernicama i standardima. Ovo je prvi iskorak ka formiranju sopstvenog instruktorskog kadra i edukativnog centra koji bi dalje radio na obrazovanju i treningu svih zdravstvenih radnika iz drugih bolnica koji učestvuju u zbrinjavanju urgentnih pacijenata. Edukacija je realizovana zahvljujući svesrdnoj podršci prof. dr Vlade Đajića i Poslovodstva Univerzitetskog kliničkog centra Republike Srpske\nGeneralni direktor Univerzitetskog kliničkog centra Republike Srpske, prof. dr Vlado Đajić izjavio je da poslovodstvo ove zdravstvene ustanove ima viziju i plan da zajedno sa rukovodstvom Srpske omogući da UKC Republike Srpske bude rame uz rame sa mnogim evropskim i svjetskim medicinskim centrima. Dodao je da cilj da se edukuje naš kadar, a da istovremeno stečeno znanje prenesemo na ostale zdravstvene radnike u Srpskoj i regionu.\nZlatko Fišer iz Resuscitacionog savjeta Srbije rekao je da ovaj savjet prvi put na ovim prostorima realizuje jedan značajan program u vezi sa zbrinjavanjem životno ugroženih pacijenata, a cilj je da se po najvišim standardima unaprijedi kvalitet zbrinjavanja takvih pacijenata.\nRekao je da je uz sav trud i napor potrebno je standardizovati proces i učiniti da se sve to dešava timski, gdje učestvuju cijele ekipe, te da je potrebno ekipe utrenirati da zajedno zbrinjavaju lica s određenim životno ugrožavajućim situacijama.\nOn je rekao da će nakon ovog programa polaznici dobiti međunarodno validan sertifikat prepoznat od zdravstvenih sistema svih razvijenih zemalja, iznijevši uvjerenje da će u narednom periodu biti ostvarena plodotvornija saradnja kako bi se ovdje mogao odvijati i trening ljekara iz cijele Republike Srpske.\nNačelnik Urgentnog centra Slavica Zeljković naglasila je da je ovo velika prilika da ljekari iz ovog centra savladaju tehnike i vještine po svjetskim i evropskim standardima. Ona je navela da je u Urgentnom centru trenutno zaposleno 18 ljekara, gdje su četvoro specijalisti, a ostali specijalizanti i doktori medicine.